text:
Televidentenan, oyentenan, dama i kabayero, bon nochi,
Danki pa sintonisá e transmishon akí, i pa risibími awe nochi komo promé minister di nos pais den bo kas, na trabou, òf kisas den outo.
Mi ta kompañá pa e dos vise-promé ministernan den nos kabinete, sr. Charles Cooper di partido MAN, i sr Elmer ‘Cadé’ Wilsoe representando Pueblo
Soberano.
Huntu nos ta representá e partidonan ku mas tantu pueblo a vota p’e, i ku a logra di forma un koalishon despues di elekshon di 27 di ougùstùs 2010. A base
di nos leinan e koalishon akí ta goberná nos pais pa 4 aña, òf te na e momentu ku nos parlamento stòp di duna su konfiansa na e gabinete akí.
E motibu pakiko mi a opta pa aserká abo, komo suidadano, na un manera direkto asin’akí awe nochi, ta pasobra tin desaroyonan den nos komunidat ku
tin ami, i mi kolega ministernan preokupá. Hopi preokupá, mi por bisa.
Nos no ta e únikonan ku ta preokupá. Si bo ta lesa korant, skucha radio, bai online, òf wak televishon, bo ta ripará ku tin hopi diskushon, hopi preokupashon i tambe hopi akusashon. E diskushonnan ta tuma lugá entre polítikonan, pero tambe entre koleganan, entre amigunan i hasta den famia.
Hopi hende no ta sinti nan mes kómodo ku tantu diskushon, i tantu diferensha di opinion ku ta keda ekspresá públikamente. E diskushonnan tin hende kansá i insatisfecho pa loke ta pasando den nos pais. Tin basta hende ku ta ekspresá ku nan no ta sinti nan mes kómodo ku e rumbo ku nos pais ta bayendo.
Anto por tin komprenshon pa esaki. Mayoria di hende lógikamente ta preferá ku nan bida diario ta trankil i ku nos por biba dushi ku otro. Esei ta nos
naturalesa humano. Pero esei no ta e realidat den nos pais.
For di tempu a inisiá ku e kambionan den nos struktura estatal, nos komunidat poko poko a bira mas dividí i e diskushonnan entre nos komo hende a bira mas fuerte. Aunke Kòrsou ta kustumbrá ku basta kos, i nos a konosé situashonnan hopi tenso den pasado, tòg mi ta ripará ku durante, i spesífikamente despues ku nos a bira un pais outónomo, e situashon di divishon no a mehorá, kisas hasta a empeorá.
Den e último lunanan tabatin suseso den nos komunidat, ku den un sosiedat síviko normal, kaminda ta respetá otro su derechonan fundamental, i kaminda
ta anda ku otro diariamente na un manera síviko, kosnan asina lo no ta posibel.
Nos tur a spera ku despues di 10 di òktober 2010, nos por a sera e buki bieu, i kuminsá skibi un buki nobo. E buki di historia di Kòrsou komo pais ku ta
prosperá.
Mi a referí na esei den mi spich na Brionplein dia 10 di òktober, dia nos pais a nase. I mi a hasi un apelashon na tur hende: si nos ke logra resultadonan
diferente, nos mester aktua di forma diferente.
Pero for di e dia ei tabatin suseso ku lo mi a preferá di no a mira den nos komunidat. Ami lo a preferá ku nos lo no ta shushando e páginanan blanku i
fresku di nos buki nobo, e buki den kua nos ta skirbiendo nos mes historia komo pais.
Nos a shusha e páginanan nobo di nos historia aseptando komo komunidat ku nos ta akusá, ataká i insultá otro a base di opinion polítiko i pa motibunan
polítiko. Parse ku a bira normal ku, aunke echonan ta mustra kontrali, tòg ta insistí riba un akusashon i ta sigui ripitié.
Parse ku hasta despues ku órganonan ofisial i independiente den nos pais i hasta gobernador ta konstatá algu a base di investigashon, esei no ta sufisiente
pa kambia opinion, pasobra no ta sirbi e meta polítiko.
Si nos parlamento, ku ta representá pueblo den nos demokrasia, a tuma un posishon a base di deliberashonnan liber, públiko, i demokrátiko, no ta aseptá
nan konklushon. I komo sifuera esei no a kousa sufisiente inkietut lokalmente kaba, ta bai Hulanda i via medionan di komunikashon ta bisa pafó di nos
fronteranan ku Kòrsou ta korupto, djis pa lanta mas diskushon polítiko den reino tambe.
Tin hasta forsanan den nos komunidat ku ta opta pa buska maneranan ilegal pa daña kredibilidat di ami personalmente den mi funshon komo promé minister, i tambe otro miembronan di mi gabinete. Parse ku nos ta aseptá komo algu normal ku dato privá di hende ta skeiru i keda publiká den prensa. Parse e ora
ei, ku no tin límite mas na loke por hasi, djis pa motibunan polítiko. “Het doel heiligt de middelen”.
Pero, dama-i kabayeronan, kosnan ilegal den nos pais hóben, no mag di ta konsiderá komo algu normal. Komo gobièrnu nos ke pa nos komunidat ta
funshoná a base di reglanan, i mi sa ku mayoria di nos tambe ke esei. Esnan ku ta violá regla mester konfrontá konsekuensha di nan akshonnan. Pronto lo mi
por anunsiá kon leu sierto forsanan den nos komunidat ta dispuesto na bai pa por logra metanan polítiko.
Sierto aspekto den e kuadro akí ta spesífikamente preokupante. Tin gruponan ku ta ekspresá públikamente ku nan meta ta pa baha gobièrnu. Nan ta presentá komo gruponan ‘sivil’, pero e ekspreshonnan i aktividatnan no tin masha kos ku por konsiderá komo algu síviko i sigur no konstruktivo.
A base di libertat di ekspreshon tur hende ta liber pa ekspresá ku nan no ta di akuerdo ku gobièrnu, i ku nan ke, pa gobièrnu bai kas. Pero Gobièrnu a keda
elegí na un manera liber, i ta funshoná riba un base demokrátiko, ku sosten di nos parlamento. Asina un estado di derecho demokrátiko manera esun di nos
ta funshoná.
Nos ta ripará ku resientemente e mensahe di e gruponan ‘sivil’ a kambia. Sabiendo ku e mensahe di ‘ban baha gobièrnu’ no ta unu simpátiko ku por
konta ku un sosten amplio den nos demokrasia, awor a kambia e mensahe apelando na inkietutnan mas general.
Ta hasi uso di sintimentunan di hende ku no ta sinti nan mes kómodo den e ambiente negativo ku ta krea den nos komunidat. Ta intensifiká e krítikanan, pa
asina konsientemente purba di krea un impreshon di káos i anarkia den nos komunidat, hasiendo uso, òf hasta maluso, di emoshon di hende.
Komo gobièrnu nos ta respetá libertat di ekspreshon totalmente, pero esei no mag di resultá den manipulashon di pueblo. Nos preokupashon den esaki ta
pa libertat di ekspreshon no duna libertat di manipulashon.
Ta purba krea impreshon e dianan akí ku nada no ta sosodé den nos pais, i ku tur kos ta bai robes, i tur kos ta falta di gobièrnu pasobra ‘nan’ no ta hasi nada.
Pero esei no ta kuadra ku bèrdat si nos konsiderá echonan di e último 18 luna di gobernashon.
Lagami splika djis un par di e desishonnan i desaroyonan importante ku a sosodé den nos pais resientemente i splika unda nos ta pará awor akí.
Nos mester prepará nos pais hóben rápido pa por tin un progreso dinámiko. Esei ta trese kuné ku gobièrnu a skohe un aserkamentu sumamente progresivo
i hopi ‘hands on’. Esnan ku ta haña sa di e manera di traha i e pasonan grandi i struktural ku gobièrnu ta tuma, ta keda hopi impreshoná. Nos ta bai logra kos pa nos pais den apénas 2 aña di tempu, ku ta tuma otro pais fásilmente 10 aña òf mas.
Mi ta referí akinan entre otro na problemanan struktural pa ku ‘vergrijzing’, e echo ku mas hende den e komunidat ta yega edat haltu i e konsekuenshanan
finansiero di esaki.
Den presupuesto di 2011 gobièrnu a logra un ‘onderbesteding’ di por lo ménos 150 mion ménos ku nos a presupuestá. A logra esei a base di ta hopi
konservativo i responsabel, i dor di faseer proyektonan.
Pero pakiko nos no a kanta aleluya? Pasobra tabatin ‘tegenvallers’ tambe, di montantenan grandi, entre otro fondo di SVB. Loke a sali na kla ta ku for di aña
1997 tin kartanan di SVB ku ta bisa gobièrnu ku mester tuma medida i subi prima òf edat di penshun, pero nada nunka no a sosodé. Meskos ta konta pa e
gastunan di nos salubridat públiko ku ta sigui subi aña tras di aña, pero no a tuma medida.
Nos gobièrnu ta prepará i implementá kambionan riba e terenonan aki den ménos ku dos aña, loke ta sorprendé hopi hende, pero nos no tin otro opshon.
A tarda demasiado aña.
Nos ta papiando di kambionan fundamental ku ta pone un base salú bou di nos pais, manera Seguro Básiko, AOV, maneho pa baha gastu di remedi etcetera.
Komo pais nos mester atendé ku e problemanan aki awor, i no por laga nan drumi mas, paso nan ta kosta masha hopi sèn. Si nos no ta tin e ‘luho’ di onderbesteding aña pasá pa paga e issues aki, e problemanan awor aki lo ta gigantesko.
Un otro ehèmpel ta nos sektor di energia. A logra krea maneho den algun luna, i a implementé dirèkt. Esei ta pone ku aki un luna lo tin 20% di nos kapasidat di elektrisidat via e mulinanan di bientu.
20 % di nos kapasidat energétiko den un tiru ta bini di un fuente sostenibel. Esei ta impreshonante. Tambe e maneho ta duna persona i kompania individual
e chèns pa skohe fuentenan di energia duradero a kambio di gastunan pagabel, pasobra a regla esei ku medidanan fiskal.
Gobièrnu no ta skonde pa desishonnan difísil tampoko. Dentro di tres luna a solushoná na un manera hopi kreativo i benefisioso pa nos mes pais e
problema ku BOO centrale. Bosnan lo kòrda ku BOO, i alabes nos refineria, tabata for di servisio 6 luna kaba ora e gobièrnu akí a drenta. I no tabatin
plannan konkreto òf pagabel pa solushoná e problema, ku a kousa tantu blackouts na nos isla e tempu ei.
Awor akí BOO ta traha, nos ta invertí den su instalashonnan. Por tin ‘hick ups’ ainda, pero BOO ta di nos, i e lo ta ‘op en top’ pronto, sin ku nos tabatin nodi di
paga e kompanianan hapones ku tabata doño ántes. Futuro di nos refineria ta un desishon kompliká tambe ku ta haltu riba nos agènda. Ta un desishon ku nos ta preparando hopi bon. Nos tin tur dato, i ta trahando e ruta pa yega na un desishon mas rápido posibel si Kòrsou lo bai sigui ku òf sin refineria.
Lagami menshoná mas meta konkreto ku gobièrnu a logra. Riba tereno di finansa a drenta na vigor un plan fiskal nobo ku ta e promé paso
pa yega na un sistema fiskal ku ta muchu mas simpel i fásil. Resultado lo ta ku kada un di nos ta paga belasting segun nos forsa i na un manera mas transparente.
Minister di finansa a pidi tambe opinion internashonal renombrá di Standard & Poor pa wak kon nos ta presta finansieramente. Parse ku, komo un pais chikitu,
nos ta presta hopi bon pasobra nos a risibí e rating di A-i A2. Un rating ku ta duna konfiansa na invershonistanan pa nan invertí den nos pais.
Dentro di algun luna tambe lo introdusí e ‘kasregisters’, esta registronan elektróniko i digital den pakusnan, ku ta bai fasilitá kobransa di OB, pa asina
promové ku kada un di nos ta paga su kontribushon i tin fondo pa desaroyá nos pais.
Riba tereno ekonómiko nos ta sinti e efektonan di e krísis internashonal, pero a kontrarestá esaki na diferente manera. Gobièrnu a aprobá pa ampliá e makutu básiko ku 10 fruta i 10 berdura, i tambe produktonan di promé nesesidat. Esaki a bai kompañá pa un maneho ku a kontrarestá subida di preis. Banda di esaki a fortifiká nos fundashon pa konsumidó ku, huntu ku un tim di Ministerio di Desaroyo Ekonómiko i Belasting Accountants Bureau ta hasi kontròl
semanalmente. Tambe ta informá i konsientisá nos pueblo dos biaha pa luna pa medio di e korant Monitor ku ta duna informashon na unda por haña sierto
produktonan na mihó preis.
Den kuadro di e maneho pa kambia ‘Red Tape’ den ‘Red Carpet’, Ministerio di Desaroyo Ekonómiko a logra eliminá tur e 4.000 pèrmitnan di establesimentu
retrasá for di aña 2006. Banda di esaki for di fin di 2011 a introdusí un areglo ku indikashonnan nobo ku ta hasi posibel pa entregá un pèrmit denter di un
periodo di máksimo 4 siman, dependiente di e tipo di pèrmit.
Riba tereno di turismo gobièrnu a logra atraé diferente aerolinea pa bin bula Kòrsou, i tambe a ekspandé e kantidat di buelo den 2012.
Riba tereno di infrastruktura hopi progreso ta visibel pa un i tur. Nos a drecha hopi karetera prinsipal ku ta importante pa nos komunidat manera
Schottegatweg, Nieuwe haven, Palu blanku, Weg naar Westpunt, Caracasbaaiweg, Weg naar Fuik.
Pronto ta inisiá desaroyo di e área di Piscadera, i tin ya kaba e kaminda di Ronde Klip ku ta ser renobá. Tambe a asfaltá dos kaminda masha importante
ku ta sirbi komo ‘shortcut’; nan ta Lyraweg i kaminda di Scherpenheuvel. E rotònde di Janwé nos tur por mira ku el a aliviá e kongestion di tráfiko,
prinsipalmente mainta. Na e momentunan akí trabou grandi a kuminsá pa traha Rotònde di Julianadorp i lo hancha mesora e kaminda pa hasié ‘via dòbel’.
Tambe a firma i lo firma akuerdonan ku algun desaroyadó pa algun proyekto turístiko na Seru Spañó i na Zakitó. Awe mes e proyekto Pen Resort ku a keda
pegá pa hopi aña a start. Un desaroyo hopi positivo ku gobièrnu a stimulá tambe ta CTEX, e ‘datacenter’
ku por ekspandé e sektor di ICT den nos ekonomía, i krea kupo di trabou na nivel haltu. Esaki lo ofresé perspektiva nobo pa nos hóbennan ku ta studia.
I den área di Veeris por ripará ku e megamall di Grupo Sambil lo kuminsá konstruí riba tèrmino kòrtiko. E pèrmit di konstrukshon ta den su fase final pa
aprobashon.
Un área ku ta eksigí masha hopi atenshon di gobièrnu ta e área di nos salubridat públiko. Den pasado áreanan di salubridat no tabata kompletamente
bou di maneho di gobierno, konsekuentemente kosnan a desaroyá manera nan a desaroyá. E minister konserní ta enfoká riba nesesidat di prevenshon, i a lanta un instituto di prevenshon.
Tambe e preparashon pa konstrukshon di nos hospital nobo ta kana konforme planifikashon, i ta tumando pasonan konkreto pa haña solushon pa tur aspekto ku ta kompaña e proseso kompliká aki.
Tambe ta importante pa sa ku e minister konserní a hiba kombersashon largu i hopi intensivo ku tur grupo di beroepsbeoefenaar. Ta parse ku nos por yega na un akuerdo pronto ku grupo di médiko di kas tokante tarifanan nobo, i e rol di e diferente gruponan. Esei lo trese trankilidat den e sektor.
Gobièrnu ta duna hopi atenshon na bon servisio pa públiko. Esei lo resultá entre otro den un adrès sentral pa tantu Kranshi, komo Bureau Rijbewijzen i
tambe un lokèt sentral pa tur pèrmit di gobièrnu. E ta bai demasiado leu pa menshoná awe nochi tur logronan di tur ministerio, pero mi ta garantisá bo ku nos ta bai komuniká komo gobièrnu na un manera muchu mas intensivo pa informá abo, komo suidadano, di e pasonan i desishonnan di gobièrnu.
Un tópiko ku si mi e duna atenshon speshal un ratu na dje ta kriminalidat. Nos tur ta kompartí inkietut tokante e susesonan di e dianan ku ta tras di
lomba. Krímennan inhumano kontra suidadanonan inosente ta algu ku ta spanta nos tur. Speshalmente ora hóbennan ta envolví. Minister di hustisia a
anunsiá kaba ku e lo tuma sierto medida, i a pidi yudansa di pueblo a base di e prinsipio di “yudami pa mi yudabo”. Pero aktonan kriminal asina no por
solushoná dor di dependé di polis só. Kada un di nos tin un tarea pa kuida nos yunan, pasobra kriminalnan hóben asina no ta bini for di nada di un dia pa otro. E orígen di aktonan asina grave ta muchu mas profundo. Pa esei mi ke dirigí mi mes yen di speransa na boso ku ta hóbennan.
Ta ora pa nos ban infektá nos pais ku positivismo, amor, rèspèt i un bida guiá pa Dios. E forsa i poder den amor, ta muchu mas fuerte ku kualkier otro forsa,
keremi. Pues ta nos ku ta hóbennan di Kristu, tin e poder pa bòltu e situashon bek. Bibando tur dia e amor di Dios i e swagger Kristian ta hasi nos bria ku e lus di Kristu kual ta kore ku tur skuridat.
Oyentenan, televidentenan, ku e relato aki mi ke ilustrá ku a base di emoshon i remarkenan infundá por krea masha fásil sintimentunan negativo tokante loke
ta pasando na Kòrsou. Spesífikamente via e tantísimo diskushonnan públiko den un ambiente negativo ku ta tuma lugá.
Pero e realidat di nos pais ta muchu mas positivo ku e diskushonnan akí ta reflehá. Muchísimo mas positivo!
Nos dushi pais ta ofresé oportunidatnan grandi pa desaroyá, i pa nos hendenan por progresá, basta nos traha duru, i traha huntu pa logra nan.
Komo siudadano òf organisashon por protestá kontra hopi kos, i por tin duda den mandatarionan tambe. Pero nos mester realisá ku den nos estado di
derecho tin kaminda pa bai ku kada un di e tópikonan. Pero por ta tambe, ku via e kaminda ei bo no ta bai haña rason. Esei tambe ta parti di nos estado di
derecho demokrátiko, i nos tur mester respetá esei.
Gruponan preokupá a skohe te awor aki pa protestá só. Ta bon pa realisá ku un protesta òf manifestashon ta solamente un instrumento den nos estado di derecho demokrátiko, e no ta un solushon riba su mes. Protestanan só no ta yuda, si no tin proposishonnan ku por diskutí i ku ta kuadra ku nos reglanan i
prosedimentunan, i ku ta rèspèta desishon legal i bálido di nos instanshanan i órganonan.
E pregunta awor ta, kon komo un komunidat sumamente dividí, nos ta bai yega na otro dentro di e struktura di nos estado di derecho?
Komo promé-minister di e pais hóben akí, mi a estrechá mi man diferente biaha kaba for di 18 luna pasá, i mi ta sigui hasié pa kada hende i grupo òf partido
polítiko ku ta dispuesto pa traha na benefisio di nos pais i nos pueblo. Pasobra si kada un di nos hasi un kontribushon na su mes manera, nos pais lo progresá hopi rápido.
Si tin partidonan polítiko, organisashon òf persona ku ta sigui desplegá un aserkamentu negativo só sin kontribushon konstruktivo manera nos ta weta
awor akí, e desaroyo di nos pais ta bai ta mas slow, pero nos lo bai dilanti sigur.
Pasó gobièrnu lo tuma tur desishon nesesario, tambe esunnan difísil i ménos popular. Gobièrnu lo sigui karga su responsabilidat. Ministernan di gabinete-
Schotte lo sigui traha i ehekutá plannan benefisioso pa nos pais tur shete dia di siman.
P’esei un biaha mas, mi ke invitá hende òf organisashon ku ta serio den nan preokupashon, pa trese nan proposishon pa solushonnan dilanti. Gobièrnu ta
sinta papia i traha huntu ku tur hende ku ke yuda na un manera konstruktivo pa desaroyá nos pais.
Televidentenan i oyentenan, ta nos mes ta krea Kòrsou. Mi ta spera tur hende ta skohe na un manera konsiente kon nan ròl den desaroyo di nos pais lo ta.
Pasó ta awor akí, i HUNTU, nos ta skirbiendo riba e páginanan di e buki nobo..., e historia di nos pais. Ban skirbi realmente huntu, i sòru ku e relato ta unu
positivo ku ta sigui inspirá nos yunan i nos nietunan.
Danki pa boso atenshon i pasa un felis anochi.


c: text/html

text:
Homber turista a hoga ora ela bay rescata su casa cu tabata den lama bruto na Baby Beach
Version policial..
Dialuna atardi pa mas o menos 13:30 hrs, Central di polis ta haya un yamada di cu un persona lo ta perdi den lama, net pafo di e boca di Baby Beach. Autoridadnan necesario (Kustwacht, Polis Maritimo, slachtofferhulp, helicopter di polis, Brandweer, Sarfa, etc, etc).ta ser manda na e sitio y eynan nan ta bin encontra cu varios boluntario (civil) cu tabata buscando den lama caba. Despues di mas o menos 1 ora di buskeda a bin encontra e curpa sin bida di e victima, e turista masculino:
Danny Roundfield
U.S.A. 26 di Mei 1953
hospedando cu su señora den Renaissance Hotel
Segun declaracionnan na e sitio e señora lo a haye den problema den lama bruto y e victima lo a salba su señora pe e ora ey wordo lastra e mes door di lama bruto y corriente fuerte.
Te asina leu no tin niun indicacion di cu ta trata aki di un crimen sino mas bien di un caso di hogamento den lama bruto.
Recherche tin e caso.
Slachtofferhulp di Polis ta dunando sosten na e señora di e victima.
Di parti di awe24.com y Cuerpo Policial kier manda condolencia na e famia di e victima.

robotstxt: allowed

filter: keep


text:
Cumpleaños Diabierna 29 Juli 2011
Awe ta cumpli 2 aña e prinses di cas Lisjennie Morillo.Felicitacion,abrasos y sunchi e ta haja di su papi Junny y mami Wendy.
Y di su welonan Donisio y Genaro,wela Rica.Tambe di su madrina Ludwina y padrino Sergio.Masha pabien tambe e ta haja di
su tanta- y omonan,primo- y primanan y di tur su amiguito y amiguitanan di Hello Kitty Speelschool.Y di demas famia.
Cu Senjor Hesus drama su bendicion riba dje pa e por cumpli hopi aña mas di bida y dune hopi salud.Y pa e bira bon mucha.
awe 29 july nos ta celebra paso SHERRY HASHAM a haci anja!!!!! E ta haya felicitacion di su mama Betty, su tata Roberto su dos rumannan Roderick y Patrick. Su sobrinonann Zyion y Thayis Tromp y mas cu claro su Media naranja Quincy. Nos ta warda BOLO!!!!
PS SWITCH band ta cla pa cantabo atrobe!!!!!!!!
Awe ta cumpli 2 aña e prinses di cas Lisjennie Morillo.Felicitacion,abrasos y sunchi e ta haja di su papi Junny y mami Wendy.
Y di su welonan Donisio y Genaro,wela Rica.Tambe di su madrina Ludwina y padrino Sergio.Masha pabien tambe e ta haja di
su tanta- y omonan,primo- y primanan y di tur su amiguito y amiguitanan di Hello Kitty Speelschool.Y di demas famia.
Cu Senjor Hesus drama su bendicion riba dje pa e por cumpli hopi aña mas di bida y dune hopi salud.Y pa e bira bon mucha.
Awe 29 di july a cumpli un aña mas e amor di mi bida Sherry Hasham-Tromp. E ta haya pabien di su Hubby Quincy Hasham, su mayornan Betty y Roberto, di Chichi, Fausto y Emannuel. E ta haya pabien di su dos ruman homber Patrick y Roderick y tambe di su amores Thaiyz, Zyion y Keyla. Sin lubida afo su suegro Igor y Milly Hasham. Hopi pabien tambe ta bin di su coleganan di school Caiquetio. Hopi pabien!!!!
Hoy en este dia tan especial cumplen 33 anjos de casados nuestros padres Flor y Gilberto Moreno. Les damos las gracias por siempre haber estado ahi para nosotros y por querernos, los felicitamos y nos sentimos orgullosos de tenerlos como padres son los mejores.. Que Dios les de muchos anjos mas, salud, amor y mucha felisidad.. De parte de sus hijos Gilberto,Gerardo,German,Greisy y Geppy y tambien de su primer nieto Dylan y tambien Angie.. Los queremos muchisimo siempre:D
-
Beter laat dan nooit. Ayera 28 di juli a cumpli su sweet 16, SHARIANNE TROMP. Congrates di su mom & dad, lil bro’s Rayner & Jaydrick, su bf, oma, dudu, tante Darien y demas family n friends. Nos tur ta desea Sha hopi aña mas di bida, salud, amor, bendicion y hopi exito den 4de Mavo. U can do it girl. Xoxo
Awe 29 di Juli nos ta canta Happy Birthday pa e
prins di cas cu ta cumpli 3 añitos…
Esta Daryan Thielman
Bo ta haya un macuto grandi di sunchi
y brasa for di bo tata Dyan, bo mama Marivel y bo ruman Dimarion.
tambe bo ta haya felicitacion di parti bo welo y wela nan,
omo y tanta nan, primo y prima nan
y especialmente di parti bo madrina Rosita cu ta stima bo un mundo
Y cu Dios Bendishona bo cu hopi aña mas di bida y salud y cu tur
bo deseo nan worde cumpli… Have Fun ariba bo dia… xoxo


text:
Oprah Radio
Oprah Radio ta un kanal di radio dediká na diskushonnan di varios tópiko. E ta wòrdu programá dor di Harpo Productions' su divishon di radio emisora i ta wòrdu pasá eksklusivamente na XM Satellite Radio. Oprah Radio ta inklui programanan regula riba tópikonan manera susesonan aktual, mehorashon propio, salú, nutrishon, fitness i mehorashon di kas. Amigunan i otronan ku ta kontribui na esaki ta inkluí: Gayle King, Dr. Robin Smith, Dr. Mehmet Oz, Marianne Williamson, Bob Greene, i Nate Berkus. riba dia 17 di yüli 2006, a kuminsá pasa un demostrashon di e kanal a kuminsá wòrdu pasá.
Na yüni 2006 a wòrdu anunsiá ku John Gehron lo ta e manager di Harpo Radio, Inc. Riba 20 di yüli, Laurie Cantillo a wòrdu nombrá komo direktor di programashon na Harpo Radio. Laurie a tabatin eksperensia den e kampo aki na diferente emisora di radio manera KFYI, KTAR, i KGME. Un siman despues nan a tuma mas hende pa e emisora. Entre otro Corny Koehl (direktor di desaroyo), John St. Augustine, Katherine Kelly i Rita Coburn Whack (produktornan).
Na September 2007, Oprah and Friends a wòrdu agregá na DirecTV su kanalnan na kanal 807. Despues ku Sirius i XM a bira un kompania, Oprah & Friends a wòrdu agregá na e kanalnan di Sirius komo parti di e pakete "Best of XM" i a aparesé riba kanal 195. Riba 2008-11-12 Oprah and Friends a wòrdu kitá for di DirecTV.
Na novèmber 2008, John Gehron i Laurie Cantillo a bai for di kompania. Corny Koehl a bira Produktor Ehekutivo di e kanal i responsabel pa e parti kreativo i Katherine Kelly a wòrdu nombrá Operations Manager na enkargo di tur loke ta pasa tur dia den e proseso di trabou.


text:
Funny videos
-
26 August 2010 at 20 : 18 PM
OMG…OMFG!!!!!!…….hopi na Maliku
Ora Miss Phillipines a klasifika pa finalna Miss Universo, e grupo di swa kansa nan aki a reakshona hopi na Ricky Martin. Nan parse e swa nan di SWAT team di ...Read More
-
26 August 2010 at 14 : 37 PM
Mal wega ku Airbag na garashi…..
Awesome Russian Airbag Explosion - Watch more Funny ...Read More
-
25 August 2010 at 22 : 25 PM
Hende muhe tambe por KOP…ki ba kere!
...Read More
-
20 August 2010 at 15 : 46 PM
Mal wega pa hasi!……. Mi tey test e awe na trabou mañan
...Read More
-
18 August 2010 at 11 : 24 AM
Malprensa Trainers awor na bo GYM…. contact pa mas info!
...Read More
-
18 August 2010 at 10 : 55 AM
Un workout basta na Marieks!!! Shake Weight……squirt
Pa esun nan ku ta wak hopi televishon Merikano, ja mester a wak propaganda di Shake Weight un biaha kaba. PERO AWO.... nan a integra un "Cooling system" aden kual ta cool bo na un systema hopi na ...Read More
-
16 August 2010 at 19 : 17 PM
Bon muhe! Bo no ta mira e no ta pas…..
Dikon e muhe aki no ke asepta ku su auto no ta pas den e parkeerplek ey. Ni forsá e koi no kier a pas. Ta ki e muhe aki lo hasi ku otro kos ku no ke ...Read More
-
16 August 2010 at 09 : 22 AM
Porkeria despues di purba klap un boter di tequilla den un biaha…
Laga nos sali bisa ku si bo tin un stoma swak, bo no mester wak e video aki. E swa aki kier a purba dal un boter di "Patron" ,(kual ta un tequilla hopi popular na Merka awor aki) den un shot. Pero su intento tabata un desaster kompletu ...Read More
-
15 August 2010 at 22 : 29 PM
Palu….subi riba dje, drei riba dje, bula riba dje
...Read More


text:
Djarason 16 yüli 2014 riba dia i fiesta di La Bírgen del Carmen dos yu’i Kòrsou a drenta Monasterio Mama Di Dios na Scherpenheuvel komo postulant di Mama di Dios. Ta trata di Ana Maria Nicolina i Sentinela Narcisco. Nos ta gradisí Dios pa esaki i ta deseá tur e …
Continue reading
KARTA PASTORAL NA APERTURA DI AÑA ESKOLAR NOBO 2014 – 2015 Na tur direktiva di skolnan i staf; Direktor i maestronan; Instituto Kateketiko Diosesano i katekistanan; Mayornan, studiante i alumnonan di tur skol katóliko di Diósesis di Willemstad. “Siña un mucha fo’i chikitu pa e sigui e bon kaminda, ya …
Continue reading
MENSAHE DI OBISPADO NA OKASHON DI FIESTA DI SANTA ANA, PATRONA DI KÒRSOU 26 di yüni 2014 Dirigí na tur hende di bon boluntat Rumannan, Pas di Señor sea ku boso! Awe nos ta bolbe selebrá e bunita fiesta di Santa Ana i San Joachim, modelo ekselente di mayor i …
Continue reading
Click on the image to read the article
Skirbi pa Anthony Haile Djaluna anochi a tuma lugá e misa kaminda a selebrá Pastor Greg su 40 aña di Saserdosio. Na e Santu Sakrifisio di misa a asistí tantu Mgr. Luis Secco komo diferente klero di nos Diósesis. Tambe e famianan ku spesial a bini Kòrsou pa e selebrashon …
Continue reading
This gallery contains 4 photos.
Fiesta di Parokia “Kristu Bon Wardador, 11 mei 2014. E aña aki e Parokia ta kumpli 40 aña.
Invitashon pa Vigilia di Pentekoster.,7 yuni 2014, anochi for di 8.30. Tur hende ta bonbini na e gran Vigilia. Ku Spiritu Santu sigui guia nos.


text:
Trinidad i Tobago
Trinidad i Tobago ta islanan den Oséano Atlántiko situá Nòrt-Ost di Repúblika Bolivariano di Venezuela. E islanan tabata habitá na 1498 pa indjannan Arawak. Na aña1498 Cristóbal Colon a yega e islanan aki i a tuma poseshon di nan na nòmber di e Reinan Katóliko di España. Pa mas ku treshen aña e islanan a keda bou di dominio Spañó. España sinembargo a neglishá e islanan totalmente i konstantemente nan tabata blanko di atakenan di pirata Hulandes, Ingles i Franses. Na 1797 Trinidad ofisialmente a keda nombrá teritorio Ingles i na 1898 ofisialmente a bira e pais di Trinidad i Tobago.


text:
DIGICEL TA BINI KU UN RET NOBO DI 4G
DIGICEL TA BINI KU UN RET NOBO DI 4G
Ku ta duna mas velosidat i kapasidat di data riba selular
WILLEMSTAD/KRALENDIJK - 21 di yüni 2011: Digicel semper ta buska pa brinda su klientenan un mihó servisio, i manera nos klientenan mes por a ripara kaba nos ta trahando duru pa aktualisá nos ret pa un teknologia mas nobo na Kòrsou i Boneiru. E teknologia aki ta un generashon nobo den komunikashon mobil. Digicel ta den e fase final pa asina por ofresé nan klientenan e teknologia di 4G pa Kòrsou ku Boneiru. , asina Philip van Dalsen, CEO Regional di Digicel Group a anunsiá. Dor di e proseso di aktualisashon i kambio, ta kousa ku téknikonan konstantemente mester hasi pruebanan entre e ret aktual i esun nobo. Ta durante e tèstnan aki tin biaha klientenan ta eksperiensha ku e komunikashon ta diferente ku normal. "Nos ta pidi nos sinsero diskulpa na nos klientenan, pero nos ta sigurá ku nos ta den e fase final i ku pronto nan por disfrutá di e teknologia nobo aki", segun van Dalsen a bisa.
Digicel a sigui progresá i a krese enormemente den kantidat di klientenan na Kòrsou i Boneiru, tantu den su klientenan prepago komo tambe esunnan postpago. Ku e kresementu aki den mente, Digicel konosí pa su ret mas grandi i mihó, a lansa un par di aña pasa e ret nobo di generashon 2G, konosí komo EDGE. Pero ku e demanda haltu pa mas i mihó servisio ku nos tin na Kòrsou i Boneiru, a hasi ku e kompania a opta pa hasi un invershon multi mionario pa bin ku un ret nobo, konosí komo e di kuater generashon den teknologia di komunikashon mobil, yama internashonalmente komo e teknologia "4G".
Téknikonan di Digicel mes, inkluyendo ekspertonan di e kompania internashonal konosí "Ericsson", ta na nos isla pa instalá e ret nobo ku mester traha awor simultáneamente banda di e ret aktual di e kompania ku a trese revolushon den komunikashon di selular riba nos isla. E trabounan ta avansando, pero ta rekerí algun prueba mas promé ku por pasa tur nan míles di klientenan for di un ret pa e otro.
Digicel ta kere ku, manera e trabounan ta avansando, ku den algun siman mas nos lo por lansa nan ret 4G den forma ofisial na nos klientenan. Promé ku esei, lo sigui hasi e pruebanan nesesario pa sigurá ku asina nan lansa e servisio nobo i moderno aki, ku e ta traha 100% pa tur kliente. Ku e avansenan teknológiko den mente, Digicel komo e operador di komunikashon mobil ku mas ta kresiendo den Caribe, Sentro Amérika i Oséano Pasífiko, ta konvensí ku e merkadonan lokal lo sirbi komo un berdadero ehèmpel di inovashon pa otronan.
FIN


text:
Carta formal
Carta formal ta e comunicacion entre dos persona cu no conoce otro. Ta uza palabra formal of palabra decente/adecua pa skirbi un carta formal.
Format[editá | edit source]
Parti di un carta formal[1]
- a luga y fecha
- b salta 2 regel
- c nomber di e negoshi distinatario, adres, pais. Si ta local por uza "Presente".
- d salta tres regel
- e saludo
- f salta 1 regel
Contenido di e carta
- g curpa: introduci bo mes; duna motibo di bo carta; bisa ki informacion bo ta desea precies; yama danki di antemano pa e molester
- h salta 1 regel
- i final
- j P.S./Post Scriptum/Adhunto. Den caso cu bo lubida algo bo por pone P.S. te abou y agrega alfgo. Por ehempel, ta bon pa bo manda hunto cu bo carta un copia di bo carnet cu bo a haya di e empresa caminda bo ta pasa bo periodo di stage.
Referencia[editá | edit source]
- ↑ Cristal 3 Papiamento pa Enseñansa Secundario, Capitulo 1.4 parti 8 "Practica" pagina 34


text:
News
-
31 August 2010 at 12 : 44 PM
Terrorista of terrorisá?
Awe mainta (ora di hulanda) dos homber a wordu detene na Schiphol paso segun Amerikanonan nan ta terrorista. E dos pasahero nan ta: Ahmed Mohamed Nasser al Soofi i Hezem al Murisi di Detroit. Nan dos a aborda United Airlines ayera na O`hare international airport na Chicago i a jega Amsterdam awe mainta. Al Soofi tatin problema kaba na e aeropuerto ...Read More
-
31 August 2010 at 11 : 17 AM
Feel just like home
Antillano nan na Rotterdam lo sinti nan na kas awe. Dikon nan lo sinti nan mas na kas ku normal bo ta puntra? Paso e hecho ku nada mas i nada menos ku kuriente a bai (ba kere ta korsou so?). For di awa mainta pa mas o menos mitar di dies (nuebor i mei pe Rubiano nan) e centrum di Rotterdam ta sin kuriente. Tram nan no ta koriendo i tur e pakus i empresa ...Read More
-
24 August 2010 at 09 : 57 AM
E Mexicano nan no ta chansa…..
Wak riba e potret aki kon nan laga kuater kadaver di kap, kologa for di un brug na un kaya prinsipal na Mexico City djadumingu ku a pasa ey. E kurpa nan falta kabes, dede i nan parti intimo. E akto aki a wordu komete dor di Kartel nan di droga (mafia organisa). E kurpa nan a wordu diskubri ku e parti nan di kap benta banda di nan ku un "borchi" traha ku ...Read More
-
23 August 2010 at 11 : 20 AM
Traha duru pa loke bo ke
Un homber a sekuestra un Bus ku mas o menos 20 turista na e cuidad di Manilla na Flipinas. Loke ta hasi e kos aki apart ta e hecho ku e meneer aki ta un Ex-polis. Parse ku nan a kitele di trabou paso aparantemente e a komete fraude chantahe i tambe kaso nan ku tin di haber ku perdementu di droga etc. (ban serio esaki no ta rason pa kita e polis heroe ...Read More
-
19 August 2010 at 20 : 54 PM
Porfin!!!
A dura nos solamente 215 aña, pa nos duna Tula lokual ku e la merese. 17 di augustus 2010 porfin "BestuursCollege" a proklama "Tula" un heroe nashonal. Lokual ta nifika, ku porfin, ofisialmente a rekonose e fecha konmemorativo di 17 di augustus. 17 di augustus 1795, Tula a kuminsa lucha pa nos libertad. Ahinda, nos ta mara. Ta remarkabel ku nos ta na ...Read More
-
18 August 2010 at 12 : 50 PM
Awwwww Polis…..
Na Philipinas agente nan policial a mara un guy i torture djis pa pret.(mi kier sa pa kiko nan ta keda filma ora nan tortura hende hasie skondi no?) Hopi abuzador mes e hende nan aki ta. Nan ta mara e guy su penis ku un kabuya i batiele aserka. ...Read More
-
17 August 2010 at 13 : 47 PM
Awor si pret a kaba mes mes
Joran Van der Sloot ta un di e nomber nan mas konosi na antillas. Loke e mucha homber aki a hasi ja kaba ta konosi pa tur hende. Awor aki dia pa dia su estadia den e prizon na peru ta bira mas i mas krou pe. Nan tin idea di traslade pa e parti kaminda tur e otro prisioneropeligroso nan ta kana rondi no ta un sekreto ku hopi hende kier mire morto i ku hasta ...Read More
-
17 August 2010 at 11 : 15 AM
Splikashon di loke ta pasando ku BOO na Korsou
Pa esun na Hulanda ku no a haña tempu pa volg e lastu desaroyo nan rondo di e kompania BOO of esun na Korsou ku no a haña chens di volg news, nos a traha un resumen i purba splika e situashon. BOO ta e sentrale ku tin ku suministra energia, awa i stom pa refineria isla i aqualectra (parsialmente) por opera. For di mart e aña aki BOO a kai afo, pa ...Read More
-
16 August 2010 at 17 : 22 PM
Un skuermentu ku no a kaba dje SUAVE ey…
Un Chauffeur na Aruba a perde kontrol drenta kura di hende. E headline na Aruba ta bisa: ku Un chauffeur a perde kontrol ku auto drenta kas den pindastraat. (Malprensa ta haña ku nan mester a buta: un Pinda a perde kontrol ku auto drenta kura di hende na .........straat.) Niun hende no a muri pero e palu di Koko si a pasa pa un otro mundu. Dia pa dia mas ...Read More
-
16 August 2010 at 16 : 36 PM
BINIMENTU ku lei nobo…..
Si bo ta kansa di hasi sex mesun manera laaf rondo di kas ata un solushon. Bin bishita Kralingse bos na Rotterdam. Esaki ta un di e sitio nan na Hulanda kaminda pareja nan (of grupo, e kantidat di person i pret ta keda nabo) por topa pa nan Hunga.(Monopoly dimes ki ba kere?) . Na Hulanda tin par di sitio paresi na e saki kaba, kaminda nan tin mag di hasi ...Read More


text:
Digicel a pone un dushi ambiente durante Fiesta Latina na City Cafe
Digicel a pone un dushi ambiente durante Fiesta Latina na City Cafe
KRALENDIJK, Boneiru – 11 di mei 2012: Un manera pa selebrá i trese ambiente entre kliente i
e kompania dinámiko di Digicel ta dor di pone un evento festivo, unda ku un i
tur por selebrá huntu. Esei mes ta loke e radio stashon, Alpha FM, a hasi,
organisando un tremendo Fiesta Latino na City Café djabièrnè, 4 di mei. E
ambiente tabata úniko i diferente radio oyentenan ku a pasa na City Cafe a haña
e chèns di gana diferente premio fabuloso, inkluyendo e premionan di Digicel.


text:
Banko Sentral di Antias Hulandes
Banko Sentral di Antias Hulandes (BNA) tabata e banko sentral di pais Antias konsistiendo di e 5 islanan Kòrsou, Boneiru, Sint Maarten, Saba i Sint Eustatius. Awor aki e ta wòrdu yamá Banko Sentral Di Kòrsou i Sint Maarten.
Historia[editá | edit source]
No por separá e historia di e banko aki for di e historia di e 5 islanan i nan historia bankario.
Na kuminsamentu di siglo 19 Kòrsou i e otro kolonianan Hulandes, manera Aruba i Boneiru no tabata importante ekonómikamente. Ku eksepshon di produktonan, manera salu i palu, e islanan mester a importá tur kos. Tabatin un tempu ku a deskubrí oro na Aruba, pero esei tampoko no tabata di importansha. West Indian Company no por a saka probecho finansiero for di e esaki.
Kòrsou a fungi komo lugá di enkuentro pa kambia materia prima ku tabata bini for di Latino Amerika i Karibe, kual tabata destiná pa Oropa. E europeonan, di otro un banda, tabata kambia nan produktonan ku e merkansianan di e paisnan di Latino Amerika i Kòrsou. Konsekuentemente, diferente plaka ekstranhero tabata sirkulá riba e isla. E monedanan ku tabata usa e tempu ei tabata dòler spañó, “Golden Joe” i diferente otro monedanan Franses i Alemán. E komersiantenan tabata kambia e monedanan di oro i plata aki pa merkansia den e asina yamá “Trade Houses”. Komo ku Kòrsou tabata importá mas ku e tabata eksportá, regularmente tabatin un defisit na moneda. Pa por a tòg kambia sèn, nan tabata parti e monedanan den 4 òf 5 pida. Por ehèmpel e dòler spañó tabata wòrdu partí den 4 i kada pida kòrta tabata haña un stèmpel di un strea riba dje. Nan a yama e pidanan kòrta ei “Guillotines”, kual awe nos konosé komo yotin.
Komersiantenan tabata hasi mal uso di e defisit di moneda dor di spekulá. Nan tabata traha nan mes papel di plaka i laga esakinan sirkulá riba e isla. E situashon finansiero a bira kaotiko riba e isla. E situashon aki tabata molestiá rei Willem I, ku tabatin e soño di hasi Kòrsou un sentro di kambio entre Reino Hulandes i Amerika.
Na aña 1826 rei Willem I a bin ku e proposishon pa lanta un banko pa organisá e asuntunan finansiero di e isla. Dos aña despues, 6 di febrüari 1828, e banko a keda establesé. E banko tabata situá den e “Garrison Fort of the West Indian Company”, konosí komo Fort Amsterdam, kaminda ku e gobièrnu sentral ta sintá. Nan a apuntá tres saserdote pa atministrá e banko.
E meta di e banko tabata pa promové komèrsio riba e isla Kòrsou dor di fia plaka na komersiantenan. Banda di esei e banko a fungi tambe komo e kaha di plaka di gobièrnu, dor di hasi pagonan na sektor privá na nòmber di gobièrnu.
E banko tabata popularmente konosí komo “Bank van Leening” of banko di kredito.
Funshon[editá | edit source]
E meta prinsipal di Banko Sentral ta pa mantené e stabilidat di e moneda antiano, florin, i pa promové e sistema finansiero di Antias. Pa realisá e metanan aki, Banko Sentral, esun ku ta supervisá, frekuentemente ta kontrolá bankonan i otro institutonan finansiero.
E funshonnan di e banko ta lo siguiente:
- Banko Sentral ta e uniko instituto ku tin e fakultat dor di lei pa emití plaka “bankbiljetten”. E ta enkargá tambe ku sirkulashon di moneda.
- E ta supervisá tur instituto finansiero pa protehá esnan ku tin plaka na e institutonan aki
- E ta manehá e reserva Forex di Antias Hulandes
- E ta tesorero di gobièrnu
Linknan Eksterno[editá | edit source]
- Banko Sentral di Antias Hulandes


text:
armonia e instrumentacion guia moderno arreglista..musica america na descargar gratis pdf
armonia e instrumentacion guia moderno arreglista..musica america na de carlos camacho ibaÑez
armonia e instrumentacion guia moderno arreglista..musica america na sinopsis
no descr comunicacion verbal y no verbal en la politica local descargar gratis pdf
>>>>> Descargar armonia e instrumentacion guia moderno arreglista..musica america na pdf ebook <<<<<
Palabras Clave
armonia e instrumentacion guia moderno arreglista..musica america na ebook pdf djvu epub
armonia e instrumentacion guia moderno arreglista..musica america na descargar pdf epub djvu
armonia e instrumentacion guia moderno arreglista..musica america na gratis ebook pdf
Read armonia e instrumentacion guia moderno arreglista..musica america na online book
Descargar armonia e instrumentacion guia moderno arreglista..musica america na libro barato kindle and nook
armonia e instrumentacion guia moderno arreglista..musica america na descargar libro
carlos camacho ibaÑez libros
armonia e instrumentacion guia moderno arreglista..musica america na descargar pdf rapidshare mediafire fileserve, 4shared torrent
Another ebooks to download
- el matrimonio religioso en el derecho espaÑol descargar gratis pdf
- en busca de fosiles descargar gratis pdf
- la canonizacion del diablo baudelaire y la estetica moderna de e spaÑa descargar gratis pdf
- historia general de malaga descargar gratis pdf
- joanot martorell. un cavaller sense fronteres descargar gratis pdf
Tags: carlos camacho ibaÑez, descargar libro, djvu, ebook, epub, fb2, gratis, kindle, nook, online book, pdf, torrent


text:
Djamars 21 di Oktober, Revolution foundation, organisado di e konsierto KORSOU pa KRISTU a inf...
E siman aki Crossover Foundation a lansa e projekto “Amor Real “. Un projekto ku lo bai dedika...
E album 'Sólo Un Abrazo' di Shamiro Anita a keda nomina komo 'Mejor Album de Cantautor' den Pre...
Willemstad – Despues di a lansa su album kompletamente na Spaño titula “Sólo Un Abrazo”, awor Shamir...
WILLEMSTAD – E kompania Seven Seas Water (SSW) a hasi un donashon na balor di US$ 1000.00 na e funda...
We have 36 guests and no members online
Only registered users are allowed to post


text:
Ingredientes
- 1 ½ liber di Lomito (bara)
- Shitaki mushroom
- Ciboyo
- un bleki di Cream of Mushroom
- Oyster sauce
- Peper fresco (peppermill)
- Salo Kosher (salo bruto)
- Azeta di Oliva
Corta e lomito den plaknan di 2 cm y season nan cu peper y salo.
Corta e Shitaki mushroom den repi. Corta e ciboyo den pida mediano.
Hasa e lomito den un tiki azeta di Oliva. Den mesun planchi bo ta hasa e ciboyo prome y despues bo ta tira e Shitaki mushroom den dje. Agrega 3 cuchara di Oyster Sauce y mescla den e mushroom y ciboyo. Agrega e cream of mushroom e draai e saus. Bo por tira un tiki awa den dje pa hasie e saus mas fini. Tira e lomitonan hasa den e saus y lage e cushina pa 3 minuut.
E cuminda aki ta bay bon cu batata machica of un batata horna (baked potato) y brocolli cu saus di keshi.


text:
Keuring di empleado publico of esnan cu status legal igual na empleado publico
Prome cu un empleado publico wordo tuma den servicio e mester cumpli cu e siguiente exigencianan:
- E solicitante por duna un declaracion di bon conducto, duna door di Ministerio Publico.
- E solicitante tin e nacionalidad Hulandes. Excepcion riba esaki ta si acaso un landsverordening ta dicta otro.
- E solicitante mester domina idioma Hulandes.
- Tambe e solicitante cual ta solicita pa un funcion cu ta encera contacto cu publico, mester domina Papiamento dentro di 1 aña.
- E solicitante ta keda declara adecua pa e funcion a base di un investigacion medico (keuring).
Keuring
Tur keuring duna pa SVb ta tuma luga a base di un peticion en escrito for di e directeur of chef di e departamento concerni. Ora SVb ricibi e peticion aki e solicitante ta tuma contacto cu SVb pa traha un cita pa ricibi e keuring. Tur gasto relaciona cu e keuring ta pa e departamento pa cual e solicitante ta aplica. Despues di e keuring e solicitante y e departamento concerni ta ricibi e resultado mas pronto posibel. Si e solicitante no ta di acuerdo cu e resultado di e keuring e por apela contra esaki na e instancia concerni.
Cambio di departamento
Ora un empleado publico ta pasa di un departamento pa otro e no ta ricibi un keuring di nobo. Solamente si tin cierto exigencianan mara na e funcion nobo, cualnan ta mas pisa cu e funcion anterior, e solicitante ta ricibi un keuring di nobo.
Mas informacion
Pa mas informacion por tuma contacto cu SVb na telefon 527-2700, via email na info@svbaruba.org of medio e formulario aki.


text:
Akshonista
Akshonista ta un persona hurídiko òf natural ku ta propietario òf doño di e akshonnan den un kompania, sea un sosiedat anónimo òf un sosiedat privá. E akshonista ta esun ku ta hinka plaka den e kompania, por lo tantu ta tambe esun ku ta indiká den kua direkshon e kompania mester bai. Ora ta trata di un sosiedat anónimo, bo por haña tambe e situashon kaminda ku akshonistanan ta hinka plaka so den e kompania i no ta partisipá den toma di desishon. E tipo di akshonistanan aki ta interesá solamente den haña dividendo a kambio di nan invershon.
E akshonistanan ta kontrolá kiko ta sosodé den e kompania pa medio di e Hunta di Komisario. E hunta aki ta de echo e wowonan di e akshonistanan den e kompania. Tur toma di desishon i medida di e Hunta di Maneho ta wòrdu raportá na e akshonistanan dor di e komisarionan di e kompania.
Derechinan di e akshonista[editá | edit source]
Derechinan di e akshonistanan ta varia pa kompania. Esaki nan tur ta dependé di e legislashon den e pais kaminda e kompania ta òf e statutonan di e kompania. En general por trata aki di e siguiente derechinan:
Derechinan ekonómiko[editá | edit source]
- Derechi riba dividendo a base di e kapital invertí
- Derechi pa haña un porsentahe di e balor di e kompania na momentu ku esaki wòrdu likidá
- Derechi pa bende su akshonnan libremente riba merkado. E derechi aki tin bia ta wòrdu limitá den e statutonan di e kompania.
Derechinan polítiko[editá | edit source]
- Derechi pa vota den e reunion di akshonistanan
- Derechi riba informashon, ku e meta pa ta na altura di e medidanan i desishonnan di e Hunta di Maneho.


text:
Awa
Awa (H2O) ta e likido mas comun den mundo. E ta cubri 70% e superfishi di e mundo. Awa dushi no tin holo, colo of smaak. Lago, lama y riu ta bin di awa. E awasero ta awa cu ta bin for di nubia den shelo. Si awa ta bira di mas friu, e or'ey e ta vries bira ijs. Awacero gevries por bira ijs of sneeuw dependiendo di e condicion. Si awa ta bira di mas cayente, e or'ey e ta cunsa herbe y vapora.
Uzo di awa[editá | edit source]
Mata, bestia y hende mester bebe awa pa por biba. E ta duna nos un medio di reaccion kimico cu ta tuma lugar y esaki ta mas tanto pa sanger. E ta mantene e temperatur di curpa mes cu sodo di e cuero. Awa ta yuda e sanger duna nos nutricion pa nos stoma y tur parti curpa cu ta mantene nos bibo. E ta yuda tambe hiba e sanger oxigeno te nos pulmonnan. E awa ta yuda produci pishi. Slijm ta yuda e hende tanto como bestia diregi alimento. E pishi ta yuda elimina mal producto kimico den nos curpa. E curpa humano ta 60-70% awa.
Awa ta e compontent principal di co'i bebe manera lechi, juice y biña. Cada co'i bebe ta contene cos manera smaak y nutricion, tambe manera sucu, fruta y tin biaha alcohol. Awa cu hende sa bebe nos ta yama 'awa dushi'. E awa di e ocean ta awa salo, ma e lago y riu generalamente por bisa cu no tin awa salo. Ta di bisa cu 3% so tin awa dushi, e resto ta awa salo.
Di kico awa ta[editá | edit source]
Awa ta un molecule traha di 2 atoom di hidrogeno y 1 atoom di oxigeno. Su formula ta (H2O). Awa tin un tension superfishal, dus awa ta forma druppel rib'e superfishe, na luga di spreid tur caminda. Nos por yama awa tambe 'aqua' cu ta palabra Romano pa awa. Aunke e ser humano por biba sin cuminda pa un siman, ma un hende no por biba sin awa pa un of dos dia.


text:
Klima
Klimanan ta ekpompasá e statistika di temperatura, humididat, presion atmosferiko, bientu, kaida di awaseru, kontado di partikulonan den atmosfera anto otro elementonan meterorologiko den un region den un periodo largu di tempu. Klima por wordu kontrastá ku wèr, ku ta e kondishon presente di e mesun elementonan anto nan variashon den un periodo di te ku dos siman.
E klima di un lokashon ta afekta dor di su latituda, tereno, anto altituda, tambe ku kurpanan di awa banda di dje anto nan koriente. Klimanan por wordu klasifiká dor di e averahe di variabelnan typiko, mas komunmente temperatura i presipitashon. E methodo mas komunmente hiusá ta esun trahá dor di Wladimir Köppen. E systema Thornthwaite system, na uso for di 1948, ta inkorporá evapotranspirashon na adishon di informashon di temperatura i persipitashonin i temperatura anto ta husá den studiamentu di diversidat i potenshal di espesienan animal su impakto dur di e klima di un region.
Paleoklimatologia ta e estudio di klimanan di pasádo. Pasobra e observasgon direkto di e klima no ta disponibel prome ku e siglo 19, paleoklimanan ta inferí for di variabelnan proxy ku ta inklui evidensia no-biotiko manera sedimentonan haña den profundo di lagonan anto koronan di eis, anto evidensia biotico manera ringnan di mata anto refnan di koral. Modelnan di klima ta modelnan mathematiko di e pasado, presente i futuro di klimanan. Kambio klimatiko por okuri durante periodonan largu anto kortiku dor di un variedat di faktornan; kalentamientu ta diskuti den kalentamentu global.


text:
Ortografia di papiamentu
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Ortografia di papiamentu (òf papiamento na Aruba, papiamentu na Boneiru i Kòrsou) ta enserá e reglanan di puntuashon i di skirbi e idioma. E ortografia di papiamentu ta varia un poko entre esun uzá den Antias Hulandes, ku tabata disidí pa e gobièrnu di Kòrsou for di aña 1976, i esun uzá na Aruba. Algun diferensia entre esun di Antias i esun di Aruba ta e preferensia di pronunsiashon di algun lèter i kon ta skibi sierto palabra en general. Mihó bisá, e preferensia di tin reglanan fonétiko òf etimológiko. Un diferensia di e idioma mes ta e preferensia di uzo di algun palabra riba otro. (nota: papiamento na Aruba ta skibi otro. por ehèmpel: John ta bay hunto cu mi na mi wela su cas y come pisca crioyo (John ta bai huntu ku mi na mi wela su kas i kome piská kriyoyo). Tur papiadó di papiamentu, tantu na Aruba, Boneiru y Kòrsou ta komprondé otro perfektamente.
Kontenido
- 1 Alfabèt
- 2 Vokal, diptongo i triptongo
- 3 Konsonante
- 4 Aksènt
- 5 Lèter kapital
- 6 Kontrakshon
- 7 Komparashon entre Português, Papiamentu, Kriolu di Guinea-Bissau i Kriolu di Kabu Verdi
- 8 Linknan eksterno
Alfabèt[editá | edit source]
Di e lèternan aki, por modifiká kuater vokal: a, e, i o u.
ñ ta e úniko konsonante ku por modifiká i su nòmber ta eñe.
Ku e lèternan aki tin kuater dígrafo tambe. Esakinan ta ch, sh, dj i zj.
Tur e vokalnan menshoná tin un zonido so, ku eksepshon di e, ku por tin e zonido di shua (ə). Ehèmpel: "tres" vs. "mangel".
Sierto konsonante segun reglanan di Antias[editá | edit source]
Segun reglanan di Antias, tin sierto kaso ora ta huza e konsonantenan c, j, q i x. Esakinan ta:
- Solamente den kombinashon ku otro konsonante, manera ch, dj, èts.
- Den matemátika, kímika, èts.
- Den nòmbernan propio: Carlos, Jacob, Quincy, Xavier
- Esaki no ta inkluí nòmbernan di kariño adaptá di esaki
- Den nòmbernan geográfiko
- Palabranan fiá i adaptá di otro idioma
Vokal, diptongo i triptongo[editá | edit source]
Ora ta skibi palabranan, partikularmente palabranan fiá di hulandes, no ta skibi vokal dòbel, a menos ku ta tende dos vokal den pronunsiashon. Ta nifiká ku, por ehèmpel, no ta skibi "spaar", pero "spar". Algun ehèmpel di palabranan ku si por: oochi, reeduká, koopera, kreensia. Tambe no ta sigui e regla hulandes di pone trema (¨) pa distinguí entre e dos vokalnan.
Den papiamentu por haña varios kombinashon di vokal, òf diptongo. Esaki ta un lista di nan tur:
- Esaki ta un eksepshon di e regla di aksènt grave. Tin hopi palabra ku e diptongo èi i pa redusí signonan ortográfiko na un minimo, a disidi ku ta skibi e diptongo aki sin aksènt.
- Esaki tambe ta un eksepshon di aksènt grave. Tin hopi palabra ku tin e diptongo òu i aki tambe tin ku redusí signonan ortográfiko den tekstonan. Tambe e diptongo au no ta korekto. Por ehèmpel, e palabra mester ta outo, no auto.
Algun regla di vokal i diptongo[editá | edit source]
- No ta kuminsá ningun palabra ni ningun sílaba ku diptongo ku ta kuminsá ku i òf u. Na luga di esaki ta huza y i w.
- Ehèmpel: yabi, wowo.
- No ta skibi e konsonante y entre e vokal i i un otro vokal.
- Ehèmpel: antiano, no antiyano.
- No ta skibi e konsonante w entre e vokal u i un otro vokal.
- Ehèmpel: yuana, no yuwana.
Triptongo[editá | edit source]
Triptongo ta kombinashon di tres vokal. Aki ta lista nan tur:
- Pa limitá aksènt, no ta pone aksènt grave riba e di e triptongo uei, ounke ta pronunsiá un è.
Konsonante[editá | edit source]
Segun e reglanan di papiamentu di Antias, e konsonantenan vet tin algun regla i eksepshon.
- Mantené e sílabanan inisial ab-, ob-, sub- i ad- solamente kaminda e konsonantenan b i d ta zona asina.
- abreviá, pero apstene
- obligá, pero ophetivo
- Pa haña e zonido sonoro di g dilanti e, è òf i, mester interkalá un u.
- guera, no gera
- sigui, no sigi
E regla no ta aplikabel ora ta pronunsiá un shua.
- sanger
- mangel
Sigun reglanan ortográfiko di 1976 ta solamente un konsonante, esta n por a skirbi dòbel, si ta trata di un palabra ku e sufiho di plural -nan. Ehèmpel: pannan, sènnan.Na 2007 a disidi ku ta usa tambe: 1. palabra ku ta kuminsá ku n i ta kompañá pa e prefiho in-. Ehèmpel: innatural, innesesario. 2. palabra ta kaba ku m i ta kompañá pa e sufiho -mentu. Ehèmpel: leimmentu. 3. palabra kompuesto di kua e promé ta kaba ku s i e di dos ta kuminsá ku s.Ehèmpel: dosshen, tresshen. 4 palabra ku ta kuminsá ku p i ta ta kompañá pa e prefiho sup-. Ehèmpel: supprograma.
Aksènt[editá | edit source]
Normalmente, na papiamentu e énfasis di un palabra ta kai semper riba e último sílaba di un palabra ku ta kaba ku konsonante, òf riba e penúltimo sílaba di un palabra ku ta kaba ku vokal. Naturalmente tin eksepshon i pa nota esakinan na papiamentu ta huza dos tipo di aksènt: aksènt grave i aksènt skèrpi. Pa palabranan ku aksènt grave no tin regla spesial. Pa huzo di aksènt skèrpi, tin algun regla.
Ta pone aksènt skèrpi riba tur palabra polisilábiko:
- Unda e énfasis ta kai riba e último sílaba, i e palabra ta kaba ku un vokal:
- piská
- informá
- kachó
- Unda e énfasis ta kai riba e penúltimo sílaba, i e palabra ta kaba ku un konsonante:
- fásil
- hóben
- miéntras
Esaki no ta inkluí palabra ku ta kaba ku un shua siguí pa un konsonante:
- mangel
- amandel
- koper
- Unda e énfasis ta kai kualke otro kaminda ku no ta último òf penúltimo:
- sílaba
- sientífiko
- áwaseru
Aksènt no ta kambia ku palabranan ku ta terminá ku e sufihonan mente òf nan. Si nan tabata tin un aksènt, e ta keda, si no tabata tin, no ta pone un aserka.
Algun ehèmpel:
- íntimo ta bira íntimamente
- fásil ta bira fásilmente
- piská ta bira piskánan
- regla ta bira reglanan
Eksepshon[editá | edit source]
- Si e sílaba ku énfasis mester risibí un aksènt grave i un aksènt skèrpi, no ta pone aksènt skèrpi riba e sílaba.
- No ta pone aksènt skèrpi riba palabranan unda e énfasis ta kai riba e último sílaba, i ta kaba ku un diptongo dekresiente òf un triptongo.
- kabai
- Kòrsou
- Tambe pa redusí huzo di signo ortográfiko, no ta pone aksènt skèrpi riba tabata ku tabatin.
- No ta nesesario pa pone aksènt riba lèter kapital.
- Último i Ultimo ta korekto
Lèter kapital[editá | edit source]
Ta skibi ku lèter kapital:
- E promé lèter na prinsipio di un teksto
- E promé lèter na prinsipio di un frase, esta semper despues di un punto ( . ), un signo di interogashon ( ? ), òf di ekslamashon ( ! )
- E promé lèter di nòmbernan propio di un persona, animal òf opheto
Nòmber di deidat i di personanan divino i nòmber geográfiko ku ta pertenesé na e grupo aki; "San" i "Santa" dilanti un nòmber tambe
- Títulonan òf nòmbernan di dignidat manera
- Sumo Pontífise
- Su Mahestat
- Palabranan prinsipal den títulonan i epígrafenan
No ta skibi ku lèter kapital:
- Nòmber di dianan i lunanan
- djaluna
- aprel
- Nòmber ku ta deriva di nòmbernan geográfiko (sustantivo i athetivo)
- un arubano
- un buki hulandes
- Idiomanan
- papiamentu
- indones
Kontrakshon[editá | edit source]
E uzo di kontrakshon na papiamentu ta hopi komun, partikularmente ora ta papiá. Ta rekomendabel ku ta evitá mas tantu posibel e uzo di kontrakshon den teksto. Den kaso ku mester skibi palabranan ku kontrakshon, ta uza un apóstrofe kaminda tin elishon di un òf mas lèter.
- Algun ehèmpel di elishon di un lèter:
- ta asina - t'asina
- no ta asina - n' t'asina
- yuda e - yud'é
- Algun ehèmpel di huzo di apóstrofe sin espasio entre e apóstrofe i e lèter su dilanti i esun despues:
- kashi di glas - kash'i glas
- kos di hari - ko'i hari
- bleki di lechi - blek'i lechi
Aki tin elishon di e último lèter di e promé palabra i e promé lèter di e di dos palabra.
- Algun ehèmpel di huzo di apóstrofe ku espasio entre e palabra dilanti e apóstrofe i e apóstrofe:
- brel di solo - brel 'i solo
- stèm di kanta - stèm 'i kanta
- bòter di biña - bòter 'i biña
Aki tin elishon di e e promé lèter di e di dos palabra so.
- Ta hopi komun pa huza kontrakshon ku e pronòmbernan personal ami, abo i e. Por huza kontrakshon aki, pero ta preferibel ku ta skibi nan lòs di e verbo su dilanti:
- duna ami - duna mi, dun'ami
- duna abo - duna bo, dun'abo
- duna e - dun'é


text:
E aumento di turismo
Nada ta sosode pa casualidad, o pasobra algun figura mitico a dicidi di hinca man pa yuda. Tur cos tin un motibo su tras, y e aumento cu nos a experiencia y ta experienciando den turismo ta e resultado di un labor bon haci di parti di e expertonan cu nos tin ta labora den e ramo. Principalmente e ta debi na e bon conducta y ehemplo di e Ministro di Turismo, Otmar Oduber, cu ta ganando mas y mas simpatia tur caminda pa e tremendo labor cu e ta desplegando na cabez di e departamento cu ta fundamental pa e stabilidad di nos isla.
Cu e apoyo di Mike de Meza, Ministro di Financien, Pueblo por ta sigur cu turismo lo sigui crece y cu e lo mantene su posicion riba e escala di progreso cu poco otro isla den Caribe ta experienciando. Di mes nos tin un competencia feroz di parti di un cantidad di otro isla y nacion cu ta depende, mescos cu nos, di e desaroyo di nan turismo, cu a para bira den e epoca moderno aki un pilar economico indispensable.
E mercadonan for di unda mester recluta e turistanan ta casi mescos pa tur isla di Caribe, y aunke algun ta depende mas di Europa o otro continente o parti di continente cu nos, tog nan ta keda competidornan importante pa e cantidad realistico disponible. Nos ta depende hopi di Merca, mescos cu otro islanan, y ta ey e labor mas intenso a tuma lugar y ta tumando lugar pa atrae lo maximo posible cu campañanan efectivo di mercadeo.
No ta un sorpresa di mira cada dia dos o mas barco crucero den nos puerto, loke ta indicativo di e popularidad di Aruba como destino turistico. Nos beachan ta di e mihornan na mundo, o por lo menos ta den condicionnan igual cu e mihornan, pasobra no ta prome biaha cu e ta ser resalta den e revistanan specializa di e ramo. Nos hendenan a keda cu e actitud hospitalario cu un carta di presentacion hopi agradable pa kendenan ta bishita nos isla pa prome biaha, o ta bin den viahenan di repeticion. Lo cierto ta cu ta bon so nan ta papia di nos hendenan y e trato cu nan ta ricibi di nan. Ey no tin posible substituto.
Apesar di e situacion financiero hopi dificil cu hopi pais na mundo, incluyendo Merca, ta pasando aden, di tur manera nos a logra conserva un posicion hopi halto den e demanda pa pasa vacacion riba nos isla. Mi ta atribui e exito grandi cu nos ta eperienciando den e auge di turismo na e dinamismo di Otmar Oduber, na su curashi y su tumamento di decision ora cu e ta necesario, a pesar di cualke riesgo cu nan por inclui. Si bo tin e poder anto use, o siña use, de lo contrario lague pa otro cu si por use pa crea bienestar pa nos Pueblo y nos isla. Nos no ta gana nada cu un Ministro cu ta pasa henter su tempo ta titubea, ta debati cu su mes na momento cu e mester tuma decision, y djey ta laga cosnan para pa casualidad tuma e decision pe.
Un pabien grandi ta bay pa Otmar y e siguranza cu nos ta para su tras den e noble empeño di crea prosperidad y bienestar te unda cu e por pa nos Pueblo y nos isla. Su estilo ta encomiable, pasobra te unda cu mi por analiza, e ta e Ministro di Turismo di Aruba, no di un sector specifico, o di un grupo ayega na Gobierno. E ta incorpora den su gestionnan gobernante tur e circulonan di Arubianonan capacita y ta incorpora tur esnan cu e ta sinti lo ta util pa Aruba, sin preocupa su mes cu nan antecedentenan, solamente cu nan boluntad pa sirbi nos isla y nos Pueblo.
Cu semehante Ministro cosnan no por bay malo; ta subi so e cifranan di turismo por subi, pasobra unda camindanan nobo ta ser habri, unda e bieunan ta ser renoba, ta utilidad so nan por produci pa nos pais. Y ta riba esey e concentracion di Otmar ta dirigi, pa saca e mihor probecho posible di loke ta existi caba y loke por ser crea pa amplia e mercado turistico mas ainda, pa Aruba keda como e destino ideal pa pasa vacacion o bishita cu agrado.


text:
Archivo di e Categoria ‘Editorial’
Na Aruba parce cu ultimamente desesperacion politico ta obligando algun aventurero pone henter e bienestar di e isla na peligro. Ta inconcebible cu di algun manifestacion fracasa, awor kier pasa pa mete cu e pilar economico di Aruba, comosifuera cu si e ser afecta den cualke medida, nos lo por recupere cu facilidad. No, shonnan. boso no tin nada di perde, pero e Pueblo si por ser afecta mas seriamente cu cualke persona por imagina. Mete cu turismo, o haci campaña politico negativo entre e turistasnan cu ta na Aruba, ta parcemi un locura di tamaño mayor.
Evelyn mester por a compronde cu ta e mes e tin di culpa pa loke a sali publica ultimamente di placanan na granel cu e ta ricibi riba su cuenta bancario. Y pa su informacion, NADA ta falsifica! E unico falsificacion confirma ta uno di un diploma cu un miembro di su partido a yega di comete den pasado. Loke DIARIO a publica ta legitimo, completamente real y condenatorio. Si Evelyn no tin e honestidad suficiente pa reconoce, y awor kier respalda actonan di locura, e no tin e derecho di keda como lider di un partido cu a logra cosnan glorioso pa nos isla den pasado. Ta imposible imagina cu den MEP no a keda ningun activista cu tin e interesnan di Pueblo na pecho, y ta para un banda pa mira den otro direccion mientras un par di inconsciente ta comete actonan antipatriotico djis pa purba logra baha Gobierno.
Ta hopi notable con e manifestacionnan teni te awor dilanti di e oficinanan di Gobierno a bin ta deteriora, yegando te na confrontacionnan marca pa violencia. Te ainda nos ta na tempo pa coregi e aspecto ey, y ta miho pa nos hacie awor prome cu e bira intratable o coregible. Diferencianan di opinion semper ta bay existi, y e chokenan ideologico o politico entre Gobierno y cualke oposicion tambe, pero mester por yega na un sistema den cual dialogo por substitui violencia permanentemente.
No ta cumbini ningun hende ora pasionnan desborda y na lugar di recapacitacion, ta cay den e garanan di enfrentamentonan nada amigable o sostenible cu argumentonan sano. Nos a mira un manifestacion asina poco dia pasa, unda tiramento di obhetonan tabata na ordu di dia, y kimamento di dump a corona tristemente un evento cu mester a cuminza y caba den trankilidad. Cu cualke grupo tin e derecho di protesta riba caya o unda otro cu nan kier no ta ni sikiera discutible, pasobra e ta un derecho hancra den nos Constitucion. Pero, esey no ta duna ningun hende e libertad pa abusa di e derecho ey tampoco!
Mañan cu e oposicion actual asumi poder, ta bon pa nan corda cu nan tin di bay somete nan mes na e mesun violencia cu nan a introduci den e ultimo manifestacion. Laga nan no pensa mes, ni pa un seconde, cu e relacionnan ta bay cambia pasobra nan a drenta Gobierno! E ‘modus operandis’ cu nan a introduci den e manifestacion reciente ta bay impone su mes cu facilidad den man di otronan cu di Gobierno lo pasa pa oposicion. Lanta Pueblo pa e protesta contra loke e por considera un mal maneho publico, no ta mescos cu lante pa un confrontacion violento cu por na algun momento resulta den un tragedia pa nos isla. Ningun hende sensato por tin un idea o plan asina den su cabez, pasobra e ta contra tur forma logico di pensa. Pone presion a base di violencia pa invoca cambionan desea no ta mescos cu exigi e cambionan ey cu un presion politico (no violento) cu por logra e mesun resultado, pero sin laga atras dañonan ireparable.
Ta logico cu tin un disgusto grandi den hopi hende na Aruba contra tur e medidanan tuma te awor, y otronan cu lo drenta den vigor na algun momento den e futuro inmediato. Mester, pesey mes, crea un sistema di dialogo entre Gobierno y oposicion cu ta permiti discusionnan franco y al caso ora cu tur otro avenida ta cera y un di e dos partinan ta haya su mes lomba contra muraya. Desesperacion no ta un bon consehero den un caso asina, y tampoco un confrontacion violento, pero si por logra crea un manera di topa otro sin condicionnan previo pa discuti cosnan cu ta afecta casi henter Pueblo, ta imperativo hacie pa e bon di nos isla. Ningun hende tin algo di gana cu confrontacionnan violento cu por pusha nos riba un caminda sin retorno. Tur dos parti, Gobierno y oposicion tin hendenan cu cerebro suficiente pa construi un sistema cu ta permiti ambos parti enfrenta otro sin boter o piedra den man. Mi ta nenga di kere cu riba nos isla no tin esnan cu cabez frio cu por hacie.
Obtene un cambio rapido fundamental den nos custumbranan publico y politico ta hopi dificil, pero no imposible. Buske sin descanso ta nos deber como ciudadanonan cu ta stima nos isla y ta desea solamente loke ta bon pe.
Ta berdad cu e ta e responsable cu awa no ta yobe? Cu Aruba ta baña casi tur dia den un calor insoportable? Cu e ta responsable cu Gobernador no kier firma e presupuesto? Cu Hulanda a medio bira lomba pe? Cu oposicion a sintie fortaleci na momento cu Hulanda ta menazando interveni na Aruba y asina atenta contra nos autonomia? Un tou di suposicion, di speculacion, di ridiculeznan sin precedente, y di intentonan di abusa di e afan di credulidad grandi cu tin nos Pueblo casi completamente domina. E ta practicamente den e capacidad actual di kere den cualke cos, di cay pa cualke speculacion con tal cu e ta respalda pa un par di cifra o estadistica, aunke absurdo. E no por sigui rindi homenahe na cualke profeta cu surgi di e camponan pobla di populista.
Si nos studia nos isla bon, y nos nota e rumbo cu nos Pueblo a tuma, nos mester por compronde cu e no ta e resultado di un inferioridad di cultura cu ta determina e nivel di nos custumbranan, sino cu nos ta pega den un periodo turbulento di nos desaroyo, cu si nos no pone bon tino na dje y cambia oportunamente loke nos por, e ta bay hiba nos den un franco regresion pa e desaparicion di varios di nos virtudnan civico.
Hopi aña pasa tur cos a cuminsa masha bon, nos tabata contento cu un linea aereo Americano a dicidi di pone vuelonan constante pa uni Aruba cu Merca y otro destinacionnan, y e gesto ey a dura hopi decada funcionando manera debe ser, o sea faboreciendo e Arubianonan y e Americanonan cu gusta bishita nos isla. Djey a bin e establecimento di Imigracion y Duana Americano, cu a caba di facilita nos ingreso pa Merca, y e viahanan di e Americanonan cu ta bishita nos cu tanto frecuencia. Pero, ultimamente, desde cu e homber di e pajarito a cuminza goberna Venezuela, y a causa di paso un exodo di gruponan grandi di hende di su pais pa Aruba y pa Merca, factornan a cuminza incidi riba nos relacionnan cu American Airlines cu no ta nada di gaba. Djey a bin e impase cune den e asunto di General Caravajal, y kico el a haci? Manda para tur e vuelonan di y pa Aruba, Corsow y Bonaire, un bunita gesto di “hermandad”!
Mi no sa ta den kico e confrontacion entre Mike y Hulanda a para caba (si acaso el a yega su fin), pero con cu el a caba e no ta pronostica nada bon pa nos. Al fin y al cabo e presupuestono a worde firma pa Gobernador y no tin ningun splicacion di parti di Gobierno tocante e asunto. Lo ke si ta core rond manera un bala di candela ta un confusion grandi, pasobra ningun hende sa unda nos ta para, con e relacionnan cu Hulanda a keda, y si Gobernador ta bay firma of no e bendito presupuesto. Y pa bay mas leu cu esey, despues di e firmamento of no firmamento, kico ta bay tuma lugar?
Den tur e bruhamento cu a surgi entorno e firmamento di parti di Gobernador di e presupuesto, un cos sigur a sali na cla: ni Hulanda ni Aruba tin e deseo di daña e relacionnan excelente cu ta existi entre e dos miembronan aki di Reino. Di cu Gobernador a tuma un decision, esey ta core pa su cuenta, pero di otro banda, pa e ser acusa di a comete un abuso di poder ta insolito, fuera di lugar y completamente censurable. No tin ningun base pa sostene un acusacion asina pasobra e decision cu el a tuma el a considera como parti di su competencia di acuerdo cu un articulo cu e ta cita for di e Constitucion vigente.
Mi ta haya cu Prome Ministro Mike Eman a actua cu hopi prudencia y sabiduria, evitando cualke confrontacion cu e Gobierno di Hulanda, y alavez a haci e maximo esfuerzo posible pa mantene e autonomia di Aruba intacto. El a bay di acuerdo pa sali di e impase aceptando o co-proponiendo un estudio imparcial den loke sea cu e presupuesto por a causa den e mente di e tumadornan di decision envolvi. Gobernador Refunjol a nenga di firma y e impresion tabata cu el a hacie bao e mandato di Hulanda, pero esaki a nenga cu nan lo a dune cualke instruccion al respecto. Awor mester spera e resultado di e tarea ey pa determina si tin base pa Gobernador nenga di firma e presupuesto, aunke algun experto na Hulanda ta bisa cu e no tin e tipo di competencia ey.
Ta ki clase di “defensor” di derechonan humano Edwina Henriquez ta? Ta den un mente defectuoso so e idea horendo di kima Aruba por a haya acogida. Ta con e, cu ta carga un titulo asina importante manera e “defensor di Derechonan Humano” por a expresa un deseo cu den prome lugar ta atenta contra tur e derechonan humano di e ciudadanonan di Aruba? Acaso e no a pensa sikiera, den su odio ciego contra Mike Eman, cu loke e kier mira sosode ta bay linea recta contra e derechonan humano di nos poblacion? Ta kico e ta kere cu lo pasa si en berdad algun amargado dicidi di ehecuta un plan asina desastroso pa nos isla? Ta nan ta bay keda sin trabao, ta nan ta bay sufri e consecuencianan di un acto asina iresponsable; ta nan ta bay cay den e miseria di un isla sin produccion, sin e capacidad di sostente su propio poblacion riba un nivel acceptable.
Parce cu unda cu tin un relacion, aunke remoto, cu e Ministro di Finanza, cosnan ta bruha y alevosia ta reemplaza educacion. Te unda cu mi sa, ta e ta e hefe maximo di Duana. Na aeropuerto a bin un cambio drastico den e actitud cu algun persona uniforma como duanero ta aplicando na e Arubianonan cu ta bay exterior y ta bin back cu algun cos cu nan a cumpra pa nan mes. Asina nos a mira e caso di un DJ cu a pasa cu 6 maleta sin cu nan a sikiera pasa nan den e mashin cu ta controla e interior di nan; en cambio un dama cu a bin cu dos jeans cu el a cumpra na Miami, y cu el a usa tambe, pasobra e no a adkiri nan pa bende, sino pa su uso personal, y kico e muher duanero a haci? El a hole e crotch pa ta sigur cu nan no ta nobo, y djey el a bisa e dama cu ni maske el a usa nan un biaha, e mester paga derecho di importacion riba nan tog! Den e dos casonan aki mi kier a ilustra e nivel cu e actitud di algun di nan na aeropuerto a alcanza, especialmente cu Arubianonan. Tin hopi mas keho, pero mi ta kere cu e dos casonan aki ta ilustra e trato preferencial y hasta por bisa discriminatorio cu ta ser aplica pa algun duanero na aeropuerto, especialmente di parti di e muhernan bisti cu e uniform di e cuerpo ey.
E gobierno actual tin Aruba enfila directamente pa un caminda di desastre, y lo peor ta cu nan no tin e vision o simplemente no kier enfrenta e realidad nan dilanti, o sea cu e hecatombe ta biniendo, pero cu na lugar di enfrenta e problemanan serio cu e Ministro di Finanza ta empeorando, PromeMinistro a dicidi di biraun verfdo temporal! Ate ribacayademostrando cu e tambeporpone pinturanoboriba e viviendanan di un caya di pabou, comosifuera cu e resto di e comite cu ta acompañando e no sa con ta verf un muraya di cas, o convencenos cu algo cu nossa di mes, o sea cu ninguntrabao ta menospreciable. Esaki ta e estado lamentable den cual e Gobierno actual a cay: un Prome Ministro cu na lugar di pone su atencion total na loke ta pasando na Aruba a dicidi di pasa man pa un kwashipa probablementehacipolitica cu verfmento di cas. Awor, lo tin un persona sensato den henter e partido ey cu por aclarea pa mi con y den kico e verfmentoey ta yudae economia di Aruba? Pasobra ta ey e cabuya ta preta, no riba e fachadanan di casnan cu e doñonanmespormehoraaplicandoun man di verf nobo.
Nos a bira lomba pe, o nos a simplemente lubida riba dje? Mi no ta compronde pakico den e momentonan actual e figura di un berdadero patriota den e mundo politico ta asina scars. Ta pa falta di idealismo o interes sincero den e bienestar di nos isla? O lo ta pa e exceso di interes personal, sea pa propio glorificacion o pa un ego asina grandi cu no tin espacio pe den e pecho di cualke ser normal? Mi ta mira hopi potret saca cu diferente dignatario di otro paisnan, y pa no bay asina leu, mi ta mira nan saca na Aruba mes cu ken cu ta cu ta dispuesto di presta su mes pa sali riba un potret cu cualke mandatario o politico, pa mediocre cu e por ta. Den diferente departamento bo ta haya un of otro persona cu ta sinti su mes asina superior cu e no ta paga tino na loke su berdadero deber ta, o sea di sirbi su pais manera un patriota, y no un elemento cu kier duna su mes importancia interfiriendo cu proyectonan cu ta na fabor di nos isla, pero proponi pa e partido politico contrario na esun di dje. Enfin, con cu bo kier mire, y con cu bo kier analize, e carencia di berdadero patriotanan den e mundo ey ta evidente.
Mi no sa ken ta duna e orden, ni ki instruccion e ta agrega na esnan cu e ta manda haci control, pero manera cu el a ser haci siman pasa ta bay linea recta contra sentido comun. Durante e siman cu a pasa, por ehemplo, mas na final cu na comienzo, un set di hende, incluyendo varios polis a bay haci un control na diferente restaurant den e area dilanti di e hotelnan. E doñonan nobo di Benihana a yamami yen di furia pa protesta contra e manera cu e control a ser haci, o sea e momento cu a scoge pa hacie. Tabata net ora e restaurant tabata yen di turista, cu a spanta pa muri ora nan a mira un set di polis cana drenta e lugar pa haci control. Nan por a deduci o imagina cu e presencia di e autoridadnan uniforma por tabata tin algo di haber cu cualke tipo di negoshi ilegal y peligroso, y no un simple control di cushina y e manera cu cuminda ta ser procesa.
E dianan di fiesta di Carnaval y Semana Santa ta tras di lomba, y awor e intensidad politico ta cuminza. No cu el a desaparece completamente durante e dianan di fiesta, pero e no tabata tampoco e tema central di discusionnan riba beach, unda un gran cantidad di nos ciudadanonan a bay campa.
Esun cu parce no a descansa ni un solo dia durante tur e dianan di fiesta ey ta e ocupante actual di e cartera di Finanza. Esey a kere cu su mision ta esun di castiga Pueblo cu tur loke e por, pasobra di un manera of otro el a hinca den su cabez, cu ta nos tur tin di bay paga pa e gastamentonan sin freno di un Gobierno cu nos a confia y no ta asumiendo su papel cu e seriedad y sabiduria cu nos a kere.
Awor, scucha bon, shon Ministro: no ta Pueblo a ocasiona e debe gigantesco cu ta mirando nos cu cara brabo tur dia, sino esnan cu a bin cu un tram inutil, y ta sigui cu e fiesta di klinkernan tur caminda.
Di mi experiencia personal, y mi opinion sosteni for di tempo di Betico (y applicable na dje tambe!) nunca mi a mira algun beneficio o resultado positivo pa nos isla den cualke protesta cayehero. Mi punto di bista semper tabata y ta keda basa riba e hecho cu caya no ta un subsituto pa mesa, unda cu argumentonan solido y actitudnan firme por logra loke caya no por produci.
Tin manifestacionnan pacifico cu ta sirbi pa enfatiza un discordia cu un partido den oposicion, o cualke grupo di comunidad por tin cu Gobierno, y semper cu e keda pacifico, sin consignanan ofensivo o insultonan personal, eseynan ta aceptable. Pero, nan ta hopi scars y casi no existente.
Mi ta bay awe un poco mas leu, pa pone enfasis riba e hecho cu e tram no ta contribui en absoluto na nos economia o finanzanan. Ademas di e fortuna cu el a costa, y e gasto exorbitante cu a inverti den coba e cayanan pa pone e spoornan (hopi di nan cu no a keda bon y mester a ser ranca pa coregi nan colocacion), ta bin acerca e gastonan mensual di personal y mantenimento cu e ta exigi pa e funciona debidamente. Ban ser franco cu otro: Mi no sa kico e Ingenieronan na Merca tabata pensa ora nan a duna Mike un certificado di “excelencia” pa un trabao di ingenieria (pa mi) bastante mediocre! E tram, por ehemplo, no tin ni e capacidad actualmente pa sikiera bira den e curva pariba di Niki!. Y tin hopi otro cos relaciona cune cu no ta indicativo di “excelencia”!
Di cu e ta contribui como parti di e embeyecimento o ta sirbi como un factor di exhibicion di Oranjestad pa resto di mundo, ta keda seriamente cuestionable, pero esey mi ta laga pa e gusto o criterio di cada ken. Mi no ta un persona caprichoso, cu kier para riba un punto di bista comosifuera mi ta mara na dogmatismo, pero mi mester di hechonan concreto pa convencemi pa mi cambia di opinion, loke semper ta posible, y cu mi a yega di haci caba den pasado.
Mi no sa kico e intencionnan ta, pero no ta aceptable e intencion di converti nos isla den un mini Hulanda sembra den Caribe. Tin demasiado mas factor cu ta separa nos cu tin cu ta uni nos bao e mesun dak. Pesey mi no ta compronde e idea di traha fietspad banda di e careteranan nobo cu ta bao construccion caba, o cu ta bay ser construi proximamente. E metodo di transporte di nos pueblo ta auto, no bicicleta. Claro cu nos tin deportistanan cu ta dedica nan mes na caredanan di bicicleta, loke ta bon y sano, pero mi no conoce esnan cu ta bay trabao cu nan y ta usa nan como nan forma natural di transporte, o sea di tur dia.
E idea ey, mescos cu e tram, ta crea hopi preocupacion pasobra e ta indicativo di un intento di copia for di Hulanda loke no tin un aplicacion normal riba nos isla. Ban pone e idea ey definitivamente un banda, pa e no bira otro sorto di tram cu ta bay crea divisionnan di pensamento ireconciliable. Gobierno mester concentra riba e solucion di nos problemanan financiero, no crea gastonan cu ta agrega na nan. Si mester haci inversion pa di berdad impresiona o logra atrae mas voto, anto concentra riba e ampliacion di hospital, entre otro, y introduci un estructura na aeropuerto cu ta facilita e bida di nos turistanan, no amarga nan poniendo nan para den rijnan cu ta yega te caya.


text:
Digicel i famianan a disfrutá enorme di Feria di Famia
Digicel i famianan
a disfrutá enorme di Feria di Famia
KRALENDIJK, Boneiru – 1 di yüni
2012: Djasabra
último Digicel a organisá pa promé biaha e tremendo Feria di Famia GRÁTIS pa un
i tur disfrutá di dje. Esaki a tuma lugá for di 10or di mainta pa 1or di atardi
na Restorant El Mundo ku hopi aktividat pa tur e muchanan.
Muchanan a bula den bouncer, a partisipá na diferente
wega dibertido, hunga den ballenbak i mas ku klaro a pinta nan kara miéntras ku
Panchito Club a sòru pa entretené tur esnan presente. Pero no tabata muchanan
so ku a sa di pasa prèt na e feria, mayornan tambe a partisipá na e vários
weganan ku chèns pa gana tremendo premionan i a sa di probechá di e super
oferta riba BlackBerry pa solamente $50, ku a bai manera pan kayente.
Alabes Digicel tambe a probechá di e okashon pa entregá un kantidat
enorme di premionan na ganadornan di e fabuloso kampaña di ‘Turn me On and
Win’.
"E dia tabata un eksitoso. Tur hende a sa di pasa
dushi na e feria. Sigur si bo wak tur e karanan felis di e muchanan ku a kore
di un skina p’e otro, riba e plenchi. Nos ta hopi satisfecho ku e resultado i
nos ta sigur ku lo bin ku un ripitishon”, asina Christie Quarton a duna di
konosé.
END


text:
Sudan
Sudan ofisialmente e Republika di Sudan, ta un pais den nort-ost Afrika. E ta e pais mas grandi di Africa anto e Mundu Arabe, anto e di dies mas grandi na mundu. E ta grens ku Egypto na parti nort, e Laman Korá na parti nort-ost Eritrea anto Ethiopia na parti ost, Kenia anto Uganda na parti sur ost, Republika Demokratiko di Kongo anto e Republika Sentral Afrikano na parti suit-west, anto Chad anto Libya na parti nortwest. E riu mas largu na mundu, e Nilo ta dividi e pais den banda ost ku west.


text:
Sur Korea
Sur Korea, ofisialmente e republika di Korea (ROK) anto tin biaha ta referi na dje solamente komo Korea, e ta un pais den Ost Asia, situa den e parti sur di e Peninsula Koreano. Su bisiñanan ta Nort Korea na parti nort, e republika di China na parti werst, anto Hapon na parti ost. Su kapital ta Seoul, ku tambe ta su siudad mas grandi. Sur Korea ta den un regio klimatiko temperá ku un tereno predominantemente montañoso. Su teritorio ta kubri un area di 99,392 km2 anto e tin un poblashon di 50 mion hende.


text:
Palomba
Palomba, tambe yamá palomba di kaya of palomba di siudat, ta deriva di palmobanan domestiko ku a originalmente a wordu kria di de palomba di piedra wild, ku den naturalesa ta biba na klifnan kantu di laman anto riba seru. Tur tres sortu ta brui ku otro regularmente. Palombanan ta haña e rantnan di edifisionan ta un bon substituto di klif, anto a adapta pa bida urbano anto ta abundante den siudatnan ront mundu.
Kontenido
Siudatnan famoso pa palomba[editá | edit source]
Hopi suidat ta famoso pa nan poblashonan grandi di palomba, por ehemplo, e Piazza San Marco na Venezia, anto Trafalgar Square na Londres. Pa hopi aña palombanan na Trafalgar Square tabata konsidera un attrakshon turistiko, ku bendenonan di kaya bendiendo pakete di kuminda pa duna na e palombanan. E dunamentu di kuminda na Trafalgar a wordu prohibi ku hopi kontreversio na 2003 dor di london su gobernador Ken Livingstone. Pero toch varios gruponan aktivista manera e grupo Save the Trafalgar Square Pigeons a haňa un buraku den e prohibishon dunando e palombanan kuminda for di un pati chiki di e plenchi ku ta bou di kontrol di un otro suidat. E organisashon a bini na un akuerdo pa duna e palombanan kuminda solamente un biaha pa dia, na 7.30 a.m.


text:
Suriname
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Suriname ta un pais situa na parti nort di Sur Amérika. E ta situa entre Guiana Franses parti ost i Guiana parti west. Na parti suit e ta grens ku Brazil. E grensnan mas suit di surnam ta bou di desputo ku Frans Guyana i Guyana kantu di e riunan Marowijne anto Corantijn
Suriname na 163,000 km2 ta e pais sovierno mas chikitu den Sur Amérika basá riba area di terá. Tambe e pais ta e uniko pais kaminda Hulandes ta un lenga official na mundu ku no ta parti di Reino Hulandes. E kombinashon de Kolonisashon, immigrashon i ekslavitud a hasi Surname un di e paisnan mas multikultural na mundu ku un diversidat etniko, kultural i religioso masha grandi. Suriname tin un poblashon di 470.000 persona, mayoriá di nan ta biba na e kosta norte di e pais.
Kontenido
Nomber[editá | edit source]
E nomber Suriname ta bini for di e grupo Taino ku yama "Surinen" ku tabata habita e area promé ku yegada di Europeonan. Originalmente e tabata wordu skibi Suriname dor di e prome habitantenan Ingles ku a funda e prome Kolonia na Marshalls Creek, kantu di e riu surinam anto tabata wordu yama Nederlands Guyana of Guyana Hulandes. Un ehemplo notable ta Suriname su aeroliña "Surinam Airways"
Geografia[editá | edit source]
Suriname ta e pais independiente mas chikitu na Sur Amérika. Situa riba e schild di Guyana e pais por wordu dividi den 2 area geografiko distinkto. Parti nort ku ta tera plat. I parti suit ku ta hopi montañoso i kubri kasi henteramente ku selva tropikal ku ta kubri 80% di Suriname su area total. E parti nort ta kultiva e einan mayoria di e poblashon ta biba einan.
Surnam tin 2 Kadena Montañoso e serunan Bakhuys i e serunan Van Asch Van Wijck. E punto mas haltu di Suriname ta Julianatop ku 1.286 meter riba nivel di laman. Otro serunan ta Tafelberg na 1.026 meter, Mount Kasikasima na 718 meter, Goliathberg na 358 meter i Voltzberg na 240 meter.
Distrikto i Resort[editá | edit source]
Klima[editá | edit source]
Surnam ta keda 2 pa sinku grado nort di e Equator, e tin un klima tropikal masha kayente anto temeratura no ta varia hopi durante aña. E aña tin dos temporada di awaseru, un di Aprel te ku Augustus i e otro di November te ku Februari. Tambe e tin dos temporada di sekura di August te ku November i di Februari te ku Aprel.
Reserva Natural[editá | edit source]
Parti pariba di e rui Coppename tin e Central Suriname Nature Reserve ta un sitio di heritage di UNESCO pasobra di su selvanan tropikal ku no ta kontene aktividat humano. Tambe tin hopi parke national: Galibi National Reserve, Coppename Manding National Park i Wia Wia NR na surnam su kosta, Brownsberg NR, Raleighvallen/Voltzeberg NR, Tafelberg NR i Eilerts de Haan NP na parti meimei di e pais i Sipaliwani NR na e grens ku Brazil. Na tur 12.6% di e pais ta area preserva.
Edifisio[editá | edit source]
E Jules Wijdenbosch brug ta un brug ku ta krusa e rui suriname entre Paramaribo anto Meerzorg den e distrikto di Commewijne. E brug a wordu traha den e presidensia di Jules Albert Wijdenbosch (1996–2000) i a keda kompleta na aña 2000. E brug ta 52 meter haltu i 1.504 meter largu . E ta konekta Paramaribo ku Commewijne, un konekson ku antes por a wordu hasi solament ku ferri. E brug a wordu traha pa kuminsa desayora e pasti oeste di paramaribo, e ta konsisti di 2 banda, e no ta aksesibel pa pieton.
E Kathedral di St. Peter and Pauls ta 114 aña bieu. Prome ku e la bira un Kathedral e tabata un theater ku ta pertenese na na La Parra. E theater a wordu konstrui na aña 1809 pero a kima na aña 1820. E rekonstrukshon di Katherdral St. Peter and Pauls a kuminsa na 13 di Januari 1883
Suriname ta un di e uniko paisnan na mundu ku tin un snoa ta situa net banda di un moske (un otro luga ta na Sofia, Bulgaria. E dos edifisio nan aki ta situa den centro di siudat di Paramaribo anto tin biaha sa tin ku parti nan luga di parker, kemen nan ta kokiksisti ku otro.
Historia[editá | edit source]
Kuminsamentu di siglo 16 e area a wordu deskubri dor di Fransesnan, Spañonan i Inglesnan, Un siglo despues a kuminsa ku plantashi a wordu traha dor di Inglesnan i Hulandesnan kantu di e varios riunan i terra fertil na e plano di Guyana. E prome dokumento di un kolonia na Guiana tabata un kantu di e rui Surnam ku tabata yama Marshall's Creek. E area tabata nombra na un Ingles. Disputo a krese entre e inglesnan i e Hulandesnan. Na 1667 e Hulandesnan a desidi pa keda ku e kolonia di plantashon ku nan a konkista for di Inglaterra, resultando den e trata di Breda. E Inglesnan a keda ku en kolonia Chikitu di Nieuw Amsterdam, un kolonia Chikitu na Merka Nort, ku despues a bira e suidat di New York.
E Hulandesnan tabata depende hopi riba esklavonan afrikano pa kultiva e coffi, cacao, pal'i suku i katuna kantu di e ruinan. E tratamentu di e esaklavonan di nan baasnan tabata hopi malu, i hopi esklavo a fuga for di e plantashinan. Ku yudansa di e nativonan bibando den e selvanan, e eks esclavonan a establisa un kultura uniko ku te awendia ta hopi praktika. Konosi na Hulandes komo "bosnegers" i na Ingles komo Maroons nan e establisa nan mesun tribunan kual un par di nan ta, e Saramaka, e Paramaka, e Ndyuka of Aukan, e Kwinti, e Aluku of Boni, i e Matawinan.
E Bosnegersnan tabata hopi biaha ataka e plantashinan pa haña miembro nobo, haña muhé, arma, kuminda i otro arikulonan. E attakenan aki tabata hopi biaha moral pa e doñonan di e plantshonan i nan famia. E atackenan a kuasa hopi kampaña pa eksterminá e gruponan aki pero niun no a luk. E europeonan a firma sierto tratamentu di pas den siglo 19 kua dunanan sierto libertad official.
Esklavitud a wordu abolisá na surinam na aña 1863 pero e esklavonan no tabata kompletamente liber te ku 1873 , ora nan a kaba un periodo di transition mandatario di 10 aña kaminda nan mester a traha pa minimum loon anto sin tortura sanctiona. Ora nan a bira liber di berdat, e esklavonan a abandoná e plantashinan kompletamente kaminda nan a sufri hopi aña di trabou duru i tortura na fabor di e suidat Paramaribo. Komo un kolonia di plantashon Suriname tabata hopi dependiente di labor manual i nan mester a haña un otro manera pa bini na esaki. E Hulandesnan a bini ku labornan di kontrakto di Nederlands Oost Indië (awendia kononsi komo Indonesia ) anto tambe for di India (dor di un kontrakto ku e Inglesnan). Huntu ku esei durante e fin di e siglo 19 e e komienso di e siglo 20, grupo chiki di hende homber mayoria be di China anto Medio Oriente a bini pa traha. Maske Suriname su poblashon ta basta chiki e ta keda, dor di su historia, un di e luganan di mas diversika na mundu.
Na 1954, e Hulandesnan a pone Suriname bou di un systema di self gobernashon limitá, ku Hulanda teniedo te ahinda kontrol sobre defenso i agensianan internashonal. Na 1973 e gobernashon lokal, dirigi pa e NPK (Un partido Kriyoyo ) a kuminsa negosation ku e Gobernashon Hulandes pa independensia verdadero ku a keda duná riba 25 di november 1975. E pakete di parishon tabata hopi substansial, un parti grandi di suriname su ekonomia e prome 10 añanan a wordu yudá dor di hulanda su pakete di stimulus i e Gobernashon hulandes.
E prome presidente di e pais tabata Johan Ferrier, e gobernador di antes Henck Arron (e tempu ei e lider di [[Partido National di Suriname|Suriname su partido Nashonal) a sribi komo prome minister. Kasi Eenderde di e poblashon a mudá bai Hulanda sigiendo e añanan sigiendo independashon, komo hopi tabatin miedu ke e pias lo bai malu sin mandamentu hulandes. Suriname su diaspora pes'ei ta inklui kasi 250.000 surinameo bibá na Hulanda awendia, inkluendo un par di miembro di Hulanda su team di futbol nashonal.
Na 25 di Februari 1980, un coup militar a kaba ku e gobernashon demokratiko i a declara suriname un Republika Soicalista, ku a kuminsa un tempu duru pa e ekonomia di e pais. Na 8 di December 1982, e militarnan nou di lider Desi Bouterse, a kaptura suidadeñonan prominente akusá di a traha plan kontra e gobernashon. Nan sigun sierto hende nan tabata tortura i ehekuta durante anochi. Hulanda a kita tur yudansa ekonomiko durante e tempu ei i Desi Bouterse ta wordu hiba na korte pa su matamentunan.
Elektion a wordu tene na 1987 anto suriname a adopta un nobo konstitushon, ku a duda e diktator permiet pa keda na poder komo lider di surnam su leger. Disatisfetcho ku e gobernashon, Bouterse a remove nan via telefon na 1990. E evento aki a keda konosi kumo e "koup di telefon". Bouterse su poder a sigui baha despues di e elekson di 1991 i un guerra sivil a kuminsa entre e leger di suriname i e Bosnegersnan, kider loyal Ronnie Brunswijk, a sigui baha su poder durante e añanan '90.
Suriname su demokratia a haña forsa atrobe despues di e añanan durbulente di 90, antu su ekonomia a bira mas deversifika anto mas tiki depende riba sosten di Hulanda. Grafmentu di Bauxite ta sigui di ta un bron importante pa fondo. Pero e diskubrimientu i explotashon de crudo anto oro a pone ku suriname tin mas chens pa suntiblidat a bira mas grandi. Agrikultura, especialmente di aros i banana, a keda un komponente fuerte di su ekonomia, anto ekoturisma ta provadi nobo opportunidat. Mas ku 80% di suriname ta konsisti di selva tropikal anto ku e establisimentu di e Centra Suriname Nature Reserve na 1998, suriname a kuminsa ku e protekson di su selvanan tropikal. E The Central Suriname Nature Reserve a bira un World Heratige Site di UNESCO na aña 2000.
Ekonomia[editá | edit source]
E ekonimia di suriname ta domina pa e industria di bauxite, ku ta akonta pa 15% di suriname su GDP anto 70% di su ganashi di exportashon. Otro exportnan ta inklui Aros, Bakoba anto shrimp. Suriname a kuminsa resientemente ku exportashon di zeta. Ongeveer un kwar di su poplashon ta ta traha den sektor agrikultural. E ekonomia di suriname ta hopi dependiente di komersio, su parnernan mayor ta Hulanda, Merka, Canada anto paisnan den Karibe.
Despues di a asumi poder na kabamentu di 1996 e gobernashon di Wijdenbosh a kaba ku e systema struktural bisando ku e no tabata bal pa e hendenan mas pober di e pais. Sen di Belasting a kai ora belastingnan bieu a kaduka anto e gobiernu no a logra di bini ku nobo alternativo. Pa kabamentu di 1997 e risibishon di sen nobo a wordu para dor di e gobernasgon pasobra relashon ku hulanda tabata deteriorando. Kresementu ekonomiko a baha na 1998, ku e bahamentu de e sekotronan di mina, konstrukshon, i utilidatnan. Gastamentu di sen dor di e gobernashon, un systema malu di rekohe belasting, anto un systema di rekurso sivil malu a reduci yudansa internashonal na 1999 anto a kontribui na e debe fiscal, estima na 11% di suriname su GDP. E gobiernu e buska di resolve e problema aki ku ekspanshon monitar, ku a kousa hopi Infalshon.
- GDP (2006 est.): U.S. $2.11 billion.
- Kresementu anual GDP (2006 est.): 5.8%.
- Pa capita GDP (2006 est.): U.S. $4,000.
- Inflashion (2006): 5.6%.
- Rekurso natural: Bauxite, oro, zeta, ore di heru, otro mineral; mondi; pontential hidroelektriko; piska i shrimp.
- Agrickultura: Produkto—aros, bakoba, palu, i lamunchi
- Industria: Types—alumina, zeta, oro, piska, shrimp, palu.
- Komersio(2005):
- Exportashon—E.U. $929.1 million: alumina, oro, zeta crudo, palu i produkto di palu, aros, bakoba, piska, i shrimp. Kamindanan Mayor—Norwega (23.9%), E.U. (16.8%), Canada (16.4%), Fransia (8.1%), Islandia (2.9%).
- Importashon--$1.1 billion: equipo kapital, petroleo, produkto di heru i staal , produkto agrikultual, produkto konsumido. Suplimentenan Mayor—E.U. (24.4%), Hulanda(14.5%), Trinidad i Tobago (10.5%), China (5.4%), Japon (4.3%), Brazil (3.6%).


text:
Ministernan a reuni cu casi 100 compania pa reubicacion di empleadonan di Valero
ORANJESTAD:(AAN) Entre diamars y diahuebs, Minister di Asuntonan General, hunto cu Ministernan Otmar Oduber y ing. Mike de Meza a dedica na un serie di reunion cu diferente organo y instituto di Aruba pa papia riba e tema di Valero y yega na posibel acuerdonan pa beneficia e trahadornan cu no lo sigui mas cu e compania den su proximo fase.
E reunionnan a tuma luga den Renaissance Conference Center y a conta cu participacion di tur esnan yama.
E meta tras di e iniciativa aki di Gabinete Mike Eman ta pa bin cu opcionnan cu lo facilita e proceso di transicion; no solamente alternativanan pa loke ta cupo di trabao, pero tambe facilidad pa cumpli cu nan compromisonan financiero mientras cu ta haya stabilidad back.
Esaki ta un accion adicional di contingencia mientras cu e proceso ta sigui pa concretisa un benta di e refineria cu otro operador y di e manera ey garantisa e continuacion di labor di tur su empleadonan.
E reunionnan entre e Ministernan menciona ta un intercambio di informacion y idea cu 100 di e empresanan publico y priva cu mayor potencial di por haci diferencia den e situacion.
Diamars atardi a sinta cu representantenan di companianan di construccion sigui pa banconan, Aruba Tourism Authority, Banco Central di Aruba, IMSAM, entre otro. E prome dia di reunion a clausura cu e encuentro cu companianan N.V. di Gobierno manera Aruba Airport Authority, NV Elmar y Aruba Ports Authority, pa menciona algun.
Ya caba for di prome dia, Prome Minister Mike Eman a duna di conoce cu di parti di banconan a manifesta e boluntad di por sinta individualmente cu e empleadonan di Valero cu tin obligacionnan financiero pa ofrece na nan un flexilidad unico. E entidadnan tin comprension pa e situacion y ta dispuesto pa yega na acuerdonan favorabel.
Adicionalmente e mandatario a indica cu den cada presentacion cu nan duna, a keda estableci e hecho cu e trahadornan di Valero ta representa un forsa laboral consistiendo di personanan sumamente capacita. Ta trata di un grupo di empleado cu ta conta cu tanto e conocemento como experiencia necesario pa enrikece cualkier compania of entidad local.
Durante e proceso aki di presentacion, naturalmente lo bin dilanti preguntanan di parti di e compania y gruponan invita. Pa facilita e aspecto aki di e combersacionnan y duna e miho informacion posibel, Gobierno ta conta cu e asistencia y experticio di Sr. Paul Arends, kende conoce di cerca e personal di Valero y nan capacidad.
Den tur esaki, nos Prome Minister no ta descarta cu por yega na un solucion ainda mas bentahoso pa un y tur; cu lo ta e continuacion di e funcionamento di e refineria pa medio di su benta cu un operador nobo. Negociacionnan no a stop y “entre awo y fin di aña tin un bentana di oportunidad pa logra un partner of cumprado,” Premier Mike Eman a indica.